Pelan Induk Baharu Taman MRANTI Memupuk Keupayaan Malaysia dalam IR 4.0

Untuk mendapatkan maklumat terkini, ikuti kami melalui Telegram

Kuala Lumpur – Taman MRANTI, iaitu taman teknologi dan hab inovasi terunggul di negara ini akan dinaik taraf untuk mencergaskan semula ekosistem teknologi Malaysia. Perdana Menteri, YAB Dato’ Sri Ismail Sabri Yaakob telah merasmikan Pelan Induk Baharu Taman MRANTI yang akan memberikan tumpuan pada tiga teras pembangunan, iaitu inovasi, kemampanan alam sekitar dan budaya urban atau setempat, semalam.

Menurut YAB Dato’ Sri Ismail Sabri Yaakob, Pelan Induk Baharu Taman MRANTI ini akan memupuk keupayaan Malaysia dalam mendepani Revolusi Industri 4.0 (IR 4.0) dan juga teknologi terkini daripada sistem Internet benda (IoT), perkhidmatan protokol Internet (IP) dan makmal kepada kemudahan pembuatan kontrak dengan teknologi canggih.

Taman MRANTI ini akan dilengkapi dengan infrastruktur moden termasuklah jalur lebar berkelajuan tinggi dan teknologi 5G selain insentif dan peluang pembiayaan yang direka untuk menarik golongan profesional muda serta mewujudkan laluan yang stabil bagi bakat berkemahiran tinggi.

Tambah beliau lagi, pelan ini juga dijangka dapat mencipta lebih 8000 peluang pekerjaan baharu untuk Keluarga Malaysia. Taman MRANTI yang mempunyai kawasan seluas 686 ekar ini telah menarik minat banyak syarikat teknologi, termasuklah InterVenn Biosciences, Dedikasi ABA Biosciences, BoomGrow, Spygene Laboratories, Vivantis Technologies dan Reszon.

Lokasi Taman MRANTI yang terletak kira-kira 15 kilometer dari bandar Malaysia, sebuah hab perniagaan global dan pemangkin transformasi Greater KL membolehkan Taman MRANTI berperanan menyelaras keluaran penyelidikan dan pembangunan (R&D) ke pasaran menerusi ekosistem bersepadu dengan memusatkan semua aktiviti teknologi dan inovasi secara setempat.

Taman MRANTI ini juga menyaksikan kerjasama dengan lima buah koridor ekonomi, iaitu Wilayah Ekonomi Koridor Utara (NCER), Wilayah Ekonomi Pantai Timur (ECER), Koridor Pembangunan Sabah (SDC), Iskandar Malaysia dan Koridor Tenaga Diperbaharui Sarawak (SCORE) dalam mempromosikan dan mengguna pakai keluaran teknologi R&D serta pengkomersialan.

Jelas beliau lagi, lima kluster teknologi sedang dibangunkan di Taman MRANTI, iaitu teknologi dron, pertanian, kesihatan, biosains dan pemboleh 4IR dengan anggaran nilai pembangunan kasar sebanyak RM20 bilion dan nilai pulangan sebanyak RM2.8 bilion melalui pajakan tanah oleh MRANTI kepada para pelabur.

Pada masa yang sama, YAB Perdana Menteri turut mengumumkan penjenamaan semula MIMOS Berhad kepada MIMOS Global bagi melambangkan imej baharu yang lebih meluas serta bersesuaian dengan daya saing bidang teknologi yang tidak mengenal sempadan.

Beliau berharap MIMOS Global akan terus bekerja keras untuk membantu kerajaan memacu pembangunan dan meningkatkan penguasaan dalam sektor kepakarannya, manakala kerajaan pula bertindak menyediakan sokongan kewangan dan kemudahan yang sewajarnya.


Terumbu Karang Semakin Terancam

Terumbu karang terbentuk daripada kulit atau tulang karang, polip, kerang dan tiram yang mati. Kesemua bahan ini dimendapkan bersama-sama di dasar laut. Polip baharu akan tumbuh pada bahan mendap yang lama dan membentuk terumbu karang. Terumbu karang merupakan satu ekosistem marin yang unik, kompleks, tinggi produktivitinya dan paling biodiversiti di bumi ini.

Terumbu karang telah wujud sejak beribu tahun yang lalu, malah berjuta tahun dahulu dan terbina daripada organisma yang sangat kecil saiznya. Kebanyakan terumbu karang yang tua telah wujud sejak 25 juta tahun dahulu. Terumbu karang membesar dengan cepat di dalam air yang jernih dan ditembusi oleh cahaya matahari.

Cahaya matahari adalah penting dalam ekosistem terumbu karang bagi menjamin pertumbuhannya. Terumbu karang hidup subur pada suhu 20 darjah Celsius hingga 28 darjah Celsius. Terumbu karang juga didapati membesar dengan cepat di kawasan tindak balas ombak yang kuat. Ombak membawa makanan, nutrien, menyebarkan larva karang laut dan menghalang pemendapan sedimen pada terumbu karang.

Terumbu karang memainkan peranan penting sebagai tuan rumah kepada hidupan marin. Kawasan terumbu karang menjadi habitat pelbagai spesies ikan komersial untuk berlindung, membiak dan mencari makanan. Keindahan terumbu karang yang pelbagai spesies, warna dan bentuknya menjadikan pesona ekosistem hidupan marin di dasar laut.

Habitat terumbu karang di Malaysia dianggarkan berkeluasan 4006 kilometer persegi dan nilai terumbu karang negara dianggarkan antara RM10.1 juta hingga RM174 juta setahun. Hal ini tidak termasuk dengan nilai sumbangan terumbu karang kepada sektor perikanan negara, ekopelancongan, perlindungan pesisiran pantai, nilai potensi farmaseutikal dan nilai estetika.

Di seluruh dunia, terumbu karang dianggarkan menyediakan $375 bilion setahun bagi barangan dan perkhidmatan kepada manusia. Sekurang-kurangnya 94 buah negara dan wilayah mendapat manfaat daripada ekopelancongan terumbu karang.

Pelancong di seluruh dunia melawat kawasan terumbu karang untuk menikmati aktiviti rekreasi yang disediakan, termasuklah menyelam skuba, bersnorkel dan menaiki bot untuk melihat keindahan dasar lautan yang begitu memukau pandangan. Selain itu, jumlah manfaat bersih terumbu karang dunia pada setiap tahun dianggarkan sebanyak $29.8 bilion.

Malangnya, akibat aktiviti manusia yang merosakkan alam seperti yang terjadi di lokasi selaman Paradise One, Pulau Mabul, Semporna, Sabah, terumbu karang kini terancam. Kerja pemulihan kerosakan terumbu karang terpaksa dilakukan di lokasi tersebut apabila tongkang yang membawa bahan binaan dilaporkan telah melanggar terumbu karang di situ.

Kini, terumbu karang lebih terdedah kepada ancaman manusia. Hal ini berikutan susulan tindakan sesetengah individu yang menggunakan pukat tunda dan jaring hantu yang kerap tersangkut serta merosakkan terumbu karang yang berada di dasar lautan.

Selain itu, perubahan iklim dunia serta kesan antropogenik seperti peningkatan paras laut dan pengasidan air laut pula memberikan impak besar kepada kemerosotan kesihatan ekosistem marin seperti berlakunya kelunturan karang. Untuk makluman, terumbu karang mengambil masa selama bertahun-tahun untuk tumbuh semula dengan baik, terutamanya dengan adanya tekanan seperti pelunturan karang. Keadaan ini menyebabkan habitat ekosistem terumbu karang semakin terhakis.

Di perairan Malaysia, terdapat empat spesies terumbu karang yang dikenal pasti sebagai sensitif dan perlu dipulihara. Empat jenis terumbu karang tersebut adalah daripada jenis Acropora, Montipora, Millepora dan Porites. Terumbu karang jenis ini sudah diwartakan oleh kerajaan sebagai khazanah negara yang perlu dipelihara dan dipulihara supaya tidak pupus. Hasil daripada kaji selidik oleh Reef Check Malaysia dan Jabatan Perikanan Malaysia pada tahun 2020 mendapati bahawa kesihatan terumbu karang di perairan negara ini semakin menurun.

Di Malaysia, Taman Laut ialah kawasan perairan laut yang ditubuhkan untuk melindungi dan memulihara pelbagai habitat hidupan marin termasuklah terumbu karang. Taman Laut ditugaskan untuk mengurus ancaman di kawasan terumbu karang yang dilindungi. Aktiviti pemantauan dilakukan pada setiap tahun untuk mengenal pasti status hidupan marin di Taman Laut. Hal ini perlu dilakukan bagi memastikan terumbu karang yang menjadi sumber ekologi dan ekonomi negara mampu untuk terus menyediakan pelbagai perkhidmatan ekosistem kepada manusia.

Di samping itu, Taman Laut juga merupakan kawasan perairan laut sejauh dua batu nautika (kecuali Pulau Kapas di Terengganu dan Pulau Kuraman; Pulau Rusukan Kecil dan Pulau Rusukan Besar di Labuan sejauh satu batu nautika) dari tikas air surut terendah yang dizonkan sebagai kawasan terhad atau pelindung sumber lautan termasuklah komuniti terumbu karang yang kaya dengan flora dan fauna.

Sebanyak 42 pulau di seluruh negara diwartakan sebagai Taman Laut membabitkan 13 perairan di Terengganu, sembilan perairan di Pahang, 13 perairan di Johor, empat perairan di Kedah dan tiga perairan di Labuan. Pengezonan perairan laut itu berikutan Malaysia antara 12 buah negara mega biodiversiti di dunia dan terletak dalam kawasan Segitiga Terumbu Karang yang dikelilingi oleh perairan Laut Andaman, Selat Melaka, Laut Sulu dan Laut Sulawesi. Hal ini menjadikan Malaysia kaya dengan biodiversiti marin berikutan 83 peratus spesies terumbu karang di dunia telah direkodkan.

Selain menjaga ekosistem, Taman Laut turut menjadi penyumbang terbesar dalam industri pelancongan negara apabila taman ini menjadi pilihan utama pelancong untuk menikmati keindahan dasar laut serta alam semula jadi di sekitarnya. Dianggarkan nilai ekonomi keseluruhan dijana daripada perkhidmatan ekosistem Taman Laut sebanyak RM8.7 bilion setahun.

Beberapa kawasan di perairan negara juga diwartakan sebagai Taman Laut seperti Pulau Lima di Johor, Pulau Besar di Melaka, Tanjung Tuan di Port Dickson serta Pulau Songsong di Kedah. Pada tahun 2018, Taman Laut Malaysia berjaya mengekalkan dan meningkatkan tahap kesihatan terumbu karang pada tahap 26 peratus hingga 50 peratus.

Penubuhan Taman Laut pada tahun 1994 adalah hasil cetusan idea daripada Tun Dr. Mahathir Mohamad yang pada ketika itu merupakan Perdana Menteri Malaysia yang keempat sebagai usaha pengurusan sumber marin yang lebih sistematik untuk masa hadapan khazanah laut negara. Kini, Taman Laut di seluruh negara yang sebelum ini diletakkan di bawah Kementerian Sumber Asli dan Alam Sekitar telah diserahkan kepada Kementerian Pertanian dan Industri Asas Tani menerusi agensinya, Jabatan Perikanan yang berkuat kuasa pada 19 Oktober 2018.

Langkah kerajaan dalam menggabungkan Taman Laut ke Jabatan Perikanan bagi menyusun semula tanggungjawab sumber perikanan di bawah jabatan berkenaan supaya peranan dan fungsi jabatan dapat dipertingkatkan. Hal ini membolehkan jabatan berkenaan bekerjasama dengan pihak berkuasa tempatan dalam aspek pengurusan, terutamanya hal berkaitan dengan kebersihan dan pengurusan sampah.

Sementara itu, pembabitan orang awam dalam program Taman Laut juga adalah sangat memberangsangkan apabila kempen atau mesej yang dihebahkan mendapat sambutan baik dan diterima oleh pelbagai lapisan masyarakat. Usaha berkenaan menunjukkan hasil apabila generasi muda kini lebih memahami akan kepentingan pemuliharaan kehidupan marin yang dilaksanakan oleh kerajaan.

Sejak peringkat sekolah lagi generasi muda sudah didedahkan dengan kepentingan dalam menjaga alam sekitar termasuklah di kawasan laut menerusi media massa. Kini, media sosial memainkan peranan yang lebih penting dalam menyalurkan maklumat yang lebih cekap.

Malaysia juga akan menjadikan Taman Laut di luar negara sebagai penanda aras bagi menentukan kejayaan dalam pengurusan Taman Laut di negara ini. Jabatan Perikanan juga telah melaksanakan Tinjauan Semakan Terumbu Karang berdasarkan falsafah “Spesies Petunjuk“ sebanyak dua kali dalam setahun bagi mengenal pasti organisma marin yang terdapat secara meluas pada terumbu karang.

Jabatan Perikanan juga mengadaptasi metodologi standard reef check untuk pemantauan terumbu karang yang membolehkan saintis dan pengurus mengesan perubahan pada terumbu karang dari semasa ke semasa. Tinjauan tukun secara tetap juga dilakukan bagi mengenal pasti perubahan awal terumbu karang supaya langkah pemulihan dapat diambil sekali gus memberikan peluang kepada individu berkaitan untuk menjalankan kajian dengan lebih terperinci bagi meminimumkan kerosakan kekal.

Malaysia berhadapan dengan cabaran besar dalam mengurus ekosistem marin. Namun begitu, negara tetap komited dalam melakukan pelbagai mekanisme untuk melindungi dan memulihara terumbu karang. Malaysia juga komited dalam mencapai Dasar Kepelbagaian Biologi Kebangsaan termasuklah sekurang-kurangnya 20 peratus kawasan darat dan perairan pedalaman, selain 10 peratus kawasan pesisir dan laut yang dilestarikan melalui sistem perwakilan kawasan perlindungan dan langkah pemuliharaan menjelang tahun 2025.

Tidak ketinggalan juga, Malaysia ingin mencapai sasaran Hidupan di Lautan (SDG-14), iaitu menyasarkan 10 peratus kawasan pesisiran dan perairan marin dipelihara sebagai Kawasan Perlindungan Marin.

Hingga kini, sebanyak 1 510 037.3 hektar, iaitu 3.27 peratus daripada keseluruhan kawasan perairan negara diwartakan sebagai kawasan perlindungan marin. Sekiranya pengeksploitasian tidak terkawal, sumber terumbu karang berisiko dalam menghadapi kepupusan dan seterusnya menjejaskan keseluruhan ekosistem dan sumber lain. Malaysia diiktiraf sebagai antara 12 buah negara mega biodiversiti di dunia dengan industri perikanan negara berikutan menyumbang sebanyak RM14.5 bilion setahun kepada Keluaran Dalam Negara Kasar.

Sememangnya habitat terumbu karang yang dianggarkan berkeluasan 4006 kilometer persegi menyumbang kepada peningkatan ekonomi negara, terutamanya komuniti pesisiran pantai yang bergantung pada sumber marin. Oleh itu, masyarakat perlu memainkan peranan dalam memelihara terumbu karang ini daripada diancam kepupusan.


Raja Muda Perlis Berkenan Menyempurnakan Program Kesihatan Komuniti

Untuk mendapatkan maklumat terkini, ikuti kami melalui Telegram

Chuping – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan menyempurnakan majlis pelancaran Program Kesihatan Komuniti yang dianjurkan oleh Institut Jantung Negara (IJN) di Masjid Nurul Huda, Felda Chuping, petang semalam.

Program yang dijalankan selama dua hari ini, iaitu pada 7 Oktober 2022 di Masjid Nurul Huda dan 8 Oktober 2022 di Dataran Semarak, Kampung Seberang Ramai, Kuala Perlis memberikan manfaat dan perkhidmatan kesihatan kepada penduduk yang hadir dalam program berkenaan.

Menyambut keberangkatan baginda ialah Ketua Pegawai Eksekutif IJN, YBhg. Datuk Dr. Aizai Azan Abdul Rahim, Ketua Jabatan Pembedahan Jantung IJN, YBrs. Profesor Dr. Alwi Mohamed Yunus dan Pakar Bius, YBhg. Dato’ Dr. Syed Abdul Aziz Syed Zin Benyahya.

Menurut YBhg. Datuk Dr. Aizai Azan, pihak IJN membawa sebanyak 25 orang pakar perunding berserta para sukarelawan IJN ke Perlis untuk memberikan kaunseling kesihatan kepada penduduk setempat dan menyediakan surat rujukan ke hospital atau klinik berdekatan untuk mendapatkan rawatan susulan bagi individu yang memerlukan.

Tambah beliau lagi, IJN juga membawa perkhidmatan khas untuk kanak-kanak, iaitu penilaian am dari kepala hingga kaki, demonstrasi resusitasi kardiopulmonari (CPR) serta aktiviti kanak-kanak seperti mewarna dan teknik mencuci tangan.

Dalam program tersebut juga, DYTM Raja Muda Perlis berkenan menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM11 600 kepada 29 orang asnaf terpilih. Masing-masing menerima RM400 setiap seorang dalam kalangan anak kariah Masjid Nurul Huda untuk diagihkan oleh amilnya, Encik Shafizan Salim bersempena dengan Program Hijrah Minda MAIPs Bilangan ke-20 bagi tahun 2022.

Turut hadir ialah Pengarah Jabatan Kesihatan Negeri Perlis, YBrs. Dr. Ismuni Bohari, Ketua Pegawai Eksekutif MAIPs, Tuan Haji Mohd Nazim Mohd Noor dan Ketua Polis Daerah Arau, Superintendan Ahmad Mohsin Md Rodi.


Raja Puan Muda Perlis Berangkat Menyempurnakan Majlis Penutupan Program Kesihatan Komuniti

Kuala Perlis – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil berkenan berangkat menyempurnakan Majlis Penutupan Program Kesihatan Komuniti anjuran Institut Jantung Negara (IJN) di Dataran Semarak, Kampung Seberang Ramai semalam.

Menyambut keberangkatan tiba baginda ialah Ketua Pegawai Eksekutif IJN, Datuk Dr. Aizai Azan Abdul Rahim, Ketua Jabatan dan Perunding Kanan Pakar Bedah Kardiotorasik IJN, Profesor Dr. Alwi Mohamed Yunus dan Pakar Runding Anestesiologi Jantung, Datuk Dr. Syed Abdul Aziz Syed Zin Benyahya.

Program dengan kerjasama Majlis Agama Islam dan Adat Istiadat Melayu Perlis (MAIPs) dan Yayasan Tuanku Syed Putra (YTSP) Perlis ini berlangsung selama dua hari di Masjid Nurul Huda, Felda Chuping dan di Kampung Seberang Ramai yang merupakan perkampungan warna-warni melalui pelaksanaan Projek DiRaja Program Transformasi Kampung Seberang Ramai.

Menurut Datuk Dr. Aizai Azan Abdul Rahim, Program Inisiatif Sosial IJN ini bermula pada tahun 2007 dan diwujudkan untuk mendekati komuniti di luar bandar di samping menawarkan saringan dan perawatan asas sebagai langkah pencegahan daripada penyakit jantung.

Pada tahun 2016, pihak IJN mula melebarkan sayap perkhidmatan menggunakan klinik bergerak yang dilengkapi dengan peralatan imbasan jantung. Melalui program ini juga, pihak IJN telah menyaring sebanyak 46 150 pesakit dan telah menjelajah ke 138 lokasi di seluruh Semenanjung Malaysia. Pada tahun ini, negeri Perlis merupakan lokasi yang keempat selepas program ini dilaksanakan di Langkawi, Johor Bahru dan Ipoh.

Beliau juga mengucapkan penghargaan kepada MAIPs dan YTSP Perlis yang telah memberikan kerjasama yang baik dalam memastikan kelangsungan dan kejayaan program ini.

Melalui program ini, masyarakat setempat di kedua-dua kawasan tersebut berpeluang mendapatkan perkhidmatan ujian saringan kesihatan seperti Indeks Jisim Badan (BMI), ujian tekanan darah, ujian gula dan kolesterol di dalam darah, ujian elektrokardigram dan ujian ekokardiografi.


Konsep One Health Mendukung Kesihatan dan Kesejahteraan Sejagat

One Health merupakan konsep yang membawa maksud kesihatan untuk semua. Konsep kesihatan holistik ini diwujudkan untuk menjamin kesejahteraan dan kesihatan beberapa pihak berkepentingan seperti manusia, haiwan, tumbuh-tumbuhan dan alam sekitar.

Hubungan antara manusia, haiwan dan alam sekitar adalah sangat rumit dan saling berkaitan. Kesilapan yang berlaku pada mana-mana bahagian hubungan ini mampu membawa kepada bencana yang agak serius. Oleh itu, suatu pendekatan yang komprehensif dan inklusif telah diwujudkan, iaitu pendekatan One Health.

Antara bidang yang terlibat dalam pendekatan One Health termasuklah kesihatan manusia (doktor, jururawat, pengamal kesihatan awam dan ahli epidemiologi); Â kesihatan haiwan (veterinar, pengusaha dan pekerja pertanian); alam sekitar (ahli ekologi dan pakar hidupan liar atau zoologi) dan lain-lain. Selain itu, One Health turut dilaksanakan pada semua peringkat masyarakat setempat, serantau, kebangsaan mahupun antarabangsa.

One Health dirangkakan untuk menangani beberapa cabaran global seperti penyakit zoonotik, penyakit bawaan makanan, ketahanan antibiotik dan perubahan iklim. Pada masa ini, dianggarkan sebanyak 60 peratus daripada patogen manusia diperoleh daripada spesies haiwan lain. Sebagai contohnya, pandemik COVID-19 yang melanda dunia merupakan antara contoh penyakit zoonotik. COVID-19 dikatakan berjangkit daripada kelawar kepada manusia melalui beberapa spesies haiwan yang lain. Situasi jangkitan penyakit daripada haiwan kepada manusia ini juga dikenali sebagai limpahan zoonosis (zoonotic spillover).

Selain COVID-19, antara penyakit zoonotik yang paling kerap dilaporkan Malaysia termasuklah denggi. Denggi disebarkan melalui nyamuk Aedes dan boleh menyebabkan kematian. Di Malaysia, wabak denggi secara besar-besaran dilaporkan berlaku pada tahun 1974, 1978, 1982 dan 1990. Hal ini menunjukkan kitaran jangkitan denggi berlaku pada setiap empat tahun. Menurut Health Facts 2021 yang dikeluarkan oleh Kementerian Kesihatan Malaysia, kadar insiden denggi bagi setiap 100 000 penduduk meningkat dalam tempoh 12 tahun, iaitu daripada 167.76 orang pada tahun 2008 kepada 276.11 orang pada tahun 2020.

Penyakit bawaan makanan seperti salmonelosis yang disebabkan oleh bakteria Salmonella merupakan keracunan makanan yang biasa dilaporkan di Malaysia. Bakteria ini biasanya akan mengkolonisasi sistem pembiakan ayam lalu mencemari telur dan alam sekitar. Jangkitan gastroenterik yang disebabkan oleh Salmonella masih berterusan di Malaysia dan menjadi kebimbangan kesihatan awam yang amat serius.

Di Malaysia, kajian menunjukkan bahawa Salmonella yang diasingkan daripada sampel manusia, ayam, itik dan makanan berkongsi sifat genetik yang sama. Dapatan kajian ini mencadangkan bahawa pencemaran silang dan rentas medium antara manusia, ayam, itik dengan makanan mungkin wujud. Tambahan pula, Salmonella yang diasingkan ini mempunyai ketahanan antibiotik yang kuat, terutamanya terhadap Tetrasiklin dan Ampicillin.

Selain itu, krisis ketahanan antibiotik juga merupakan satu daripada cabaran utama yang cuba ditangani melalui konsep One Health. Antibiotik kerap digunakan dalam sektor ternakan negara berpendapatan rendah dan sederhana seperti Malaysia. Antibiotik ditambahkan dalam makanan haiwan ternakan untuk merawat dan mencegah jangkitan. Antibiotik juga digunakan sebagai penggalak pertumbuhan supaya kadar pertumbuhan dan pengeluaran produk ternakan dapat ditingkatkan.

Penggunaan antibiotik yang berleluasa dalam penternakan telah mendorong kepada penyebaran bakteria tahan antibiotik. Misalnya, selepas antibiotik dimakan oleh ternakan, bakteria komensal ternakan tersebut memperoleh ketahanan antibiotik supaya dapat terus hidup di dalam hosnya. Apabila ternakan itu membuang air besar dan dibersihkan dengan air, bakteria tahan antibiotik ini dikeluarkan bersama-sama lalu mencemari air.

Jika tidak dirawat, air efluen yang mengandungi sisa antibiotik dan bakteria tahan antibiotik ini akan mencemari sungai, laut, mahupun air bawah tanah. Sebagai kesannya, mikrobiom persekitaran terjejas dan lebih banyak bakteria dalam persekitaran ini akan tahan kepada antibiotik.

Sebagai kesimpulannya, One Health merupakan pendekatan berkesan dalam menangani cabaran kesihatan antara manusia, haiwan dengan alam sekitar. Beberapa penambahbaikan telah dilaksanakan sejak konsep One Health ini diperkenalkan. Antaranya termasuklah pemantauan jangkitan zoonosis menggunakan pemodelan ekologi dan peninjauan jangkitan antara haiwan liar dengan haiwan ternakan di samping penyebaran ketahanan antibiotik antara haiwan tersebut.

One Health merupakan inisiatif keseluruhan yang melibatkan pakar daripada pelbagai bidang yang perlu bersinergi antara satu sama lain supaya matlamat One Health, iaitu mencipta masa depan yang lebih mapan dan sihat untuk generasi yang akan datang dapat dicapai.

Penulis ialah Pegawai Penyelidik di Institut Biologi Molekul Perubatan (UMBI), Universiti Kebangsaan Malaysia.


Pelajari Kesan Pengurusan Pandemik – Raja Muda Perlis

Untuk mendapatkan maklumat terkini, ikuti kami melalui Telegram

Kangar – “Krisis pandemik yang melanda negara sebelum ini jelas menunjukkan bahawa terdapat ketidakseimbangan dalam sumber dan tenaga kerja apabila keadaan ini berkait rapat dengan penjagaan kesihatan. Kita perlu mempelajari kesan daripada pengurusan pandemik ini agar dapat ditambah baik dari semasa ke semasa.”

Demikian titah Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail dalam aktiviti kayuhan amal anjuran Majlis Agama Islam dan Adat istiadat Melayu Perlis (MAIPs) baru-baru ini.

Tambah baginda lagi, Malaysia telah pun memasuki fasa peralihan endemik pada April 2022 dan masyarakat perlu membiasakan diri dengan segala kaedah baharu dalam penjagaan kesihatan diri sendiri serta orang di sekeliling, khususnya dalam kalangan ahli keluarga. Namun begitu, masyarakat juga perlu berhati-hati memandangkan virus COVID-19 ini masih berada dalam persekitaran.

Ketua Pegawai Eksekutif Institut Jantung Negara (IJN), YBhg. Datuk Dr. Aizai Azan Abdul Rahim, Ketua Jabatan dan Perunding Kanan Pakar Bedah Kardiotorasik IJN, YBrs. Profesor Dr. Alwi Mohamed Yunus dan Pakar Runding Anestesiologi Jantung, YBhg. Dato’ Dr. Syed Abdul Aziz Syed Zin Benyahya turut hadir mengiringi baginda dalam program MAIPs Peduli ini untuk membantu masyarakat kurang berkemampuan dan mempromosikan gaya hidup sihat secara langsung dalam kalangan komuniti tersebut.

Selain sumbangan agihan zakat berupa wang tunai, beras dan pek bahan makanan mentah daripada MAIPs, asnaf terpilih juga menerima perkhidmatan pemeriksaan kesihatan dengan menggunakan peralatan canggih daripada pakar dan sukarelawan daripada IJN serta pegawai daripada Jabatan Kesihatan Negeri.

Antara asnaf terpilih yang menerima bantuan dan perkhidmatan ini ialah Encik Izham Awang (69 tahun), Encik Syabudin Saad (45 tahun) dan Encik Omar Ali (67 tahun).

Pada 7 Oktober hingga 8 Oktober 2022 lalu, IJN telah mengadakan Program Kesihatan Komuniti di Masjid Nurul Huda, Felda Chuping dan Kampung Seberang Ramai, Kuala Perlis. Dalam program tersebut, masyarakat di sekitar kawasan tersebut berpeluang mendapatkan saringan dan perkhidmatan pemeriksaan kesihatan asas yang disediakan oleh pihak IJN.


Modul Program Pengurusan Berat Badan dalam Kalangan Penjawat Awam Dilancarkan

Putrajaya – “Tinjauan Kesihatan dan Morbiditi Kebangsaan (NHMS) 2019 mencatatkan prevalen obesiti dalam kalangan orang dewasa berusia 18 tahun ke atas adalah sebanyak 19.7 peratus, manakala 30.4 peratus lagi mengalami berat badan berlebihan. Hal ini bermaksud satu daripada setiap dua orang dewasa di Malaysia (50.1 peratus) mempunyai berat badan berlebihan dan obes.“

Demikian ucapan Menteri Kementerian Kesihatan Malaysia (KKM), YB Khairy Jamaluddin dalam Majlis Pelancaran Modul Program Pengurusan Berat Badan Trim & Fit dan Pelaksanaan di Semua Kementerian atau Jabatan di Ibu Pejabat KKM, semalam.

“Daripada jumlah tersebut, masalah obesiti dalam kalangan penjawat awam yang bekerja di agensi atau jabatan kerajaan mencapai 41.4 peratus. Wilayah Persekutuan Putrajaya merupakan negeri yang tertinggi dengan masalah obesiti dalam kalangan orang dewasa, iaitu sebanyak 45.8 peratus,” tambah YB Khairy Jamaluddin.

Berikutan situasi ini, KKM telah mengambil inisiatif dengan mewujudkan Program Pengurusan Berat Badan Trim & Fit, iaitu program intervensi pengurusan berat badan bagi penjawat awam yang mempunyai berat badan berlebihan serta obes.

Program intervensi pengurusan berat badan yang dijalankan mengikut persekitaran tempat kerja ini dipilih kerana seorang pekerja dewasa menghabiskan sebanyak satu per tiga daripada waktu sehariannya di tempat kerja.

Program Pengurusan Berat Badan Trim & Fit merupakan satu daripada polisi yang dipersetujui dalam Mesyuarat Jawatankuasa Kabinet ke Arah Persekitaran Hidup yang Sihat (JKPHS) Bil. 1/2018 pada 1 November 2018, iaitu Mewajibkan Program Pengurusan Berat Badan di Kementerian atau Jabatan Terpilih.

Program yang dilaksanakan sejak tahun 2012 di KKM ini telah memberikan manfaat kepada 3780 orang penjawat awam di Wilayah Persekutuan Putrajaya dan Kuala Lumpur. Berdasarkan rekod, sebanyak 58  jabatan atau agensi kerajaan telah menjalankan program ini hingga kini.

Program yang dirangka dengan pengisian modul yang diolah dan disesuaikan untuk pelaksanaan di tempat kerja ini merangkumi modifikasi diet, senaman dan motivasi. Selain itu, pelibatan pelbagai profesion seperti pegawai sains (pemakanan), pakar perubatan keluarga, pegawai perubatan, pegawai farmasi, pegawai psikologi dan pegawai pemulihan perubatan (fisioterapi) memberikan impak yang lebih optimum secara holistik.

Pelaksanaan program ini di setiap kementerian atau jabatan merupakan pilihan terbaik dengan sokongan serta khidmat teknikal yang diberikan secara percuma oleh Bahagian Pemakanan, KKM. Pelaksanaannya pasti memberikan impak yang tinggi, bukan sahaja dari segi kesihatan, malah meliputi aspek fizikal, mental, motivasi dan keyakinan diri.

Turut hadir dalam majllis pelancaran program tersebut ialah Ketua Setiausaha KKM, YBhg. Datuk Harjeet Singh, Ketua Setiausaha Kementerian Pendidikan Malaysia, YBhg. Datuk Yusran Shah Mohd Yusof, Pengarah Bahagian Pemakanan KKM, YBrs. Puan Zalma Abdul Razak, para pegawai kanan serta wakil kementerian.


KKM Anjur Seminar Pengurusan Bencana

Untuk mendapatkan maklumat terkini, ikuti kami melalui Telegram

Kuala Lumpur – Kementerian Kesihatan Malaysia (KKM) telah menganjurkan Seminar Pengurusan Bencana yang membincangkan isu dan langkah penambahbaikan dalam tadbir urus serta pengurusan bencana di fasiliti KKM selain memperkasa kefahaman dan pelaksanaan operasi pengurusan bencana dalam kalangan petugas barisan hadapan.

Seminar selama dua hari tersebut yang telah dirasmikan oleh Menteri Kesihatan Malaysia, YB Khairy Jamaluddin dihadiri kira-kira 400 orang yang terdiri daripada pengurusan tertinggi KKM, ketua setiausaha kementerian, ketua pengarah jabatan dan agensi persekutuan, pengarah kesihatan negeri dan hospital, ketua jabatan kecemasan dan trauma, ketua pegawai eksekutif GLC dan ketua pertubuhan bukan kerajaan.

Menurut YB Khairy Jamaluddin, seminar ini merupakan suatu platform untuk menambah pengetahuan dan kefahaman semua pihak yang terlibat dalam pengurusan bencana mengenai pengoperasian sebelum, semasa dan selepas bencana.

Saban tahun, kejadian banjir akan sentiasa menjadi bencana utama yang melanda negara dan pada ketika ini, kita juga perlu berwaspada dengan kesan daripada fenomena monsun timur laut.

Beliau juga menyatakan bahawa pandemik COVID-19 menjadi bukti yang jelas betapa pentingnya untuk setiap individu terus bersedia apabila berlakunya sesuatu bencana.

Sebagai kementerian yang telah dipertanggungjawabkan untuk memberikan perkhidmatan kesihatan kepada mangsa banjir, KKM telah mengambil beberapa langkah awal dengan penempatan sebanyak 11 085 orang anggota kesihatan awam untuk membantu mangsa banjir di pusat pemindahan sementara (PPS) di seluruh negara.

Tambah beliau, sebanyak 4263 orang anggota yang terdiri daripada 1820 petugas rapid assessment team (RAT) dan 2443 petugas rapid response team (RRT) juga akan melaksanakan penilaian kepada mangsa atau isu yang melibatkan bencana.

Selain itu, KKM juga akan menyediakan 462 orang pakar kesihatan dan pasukan kesihatan mental serta sokongan di PPS sebagai persiapan dalam menghadapi banjir kerana mangsa banjir bukan hanya terkesan dari segi fizikal, malah dari segi emosi dan mental.

Dalam majlis yang sama, YB Khairy Jamaluddin turut melancarkan buku An Overview of Disaster Life Support in Disaster Management sebagai rujukan dan panduan kepada pengamal perubatan serta kakitangan agensi kerajaan atau badan bukan kerajaan yang terlibat dalam pengurusan bencana.

Turut hadir dalam seminar tersebut ialah Ketua Setiausaha KKM, YBhg. Datuk Harjeet Singh, Timbalan Ketua Pengarah Perkhidmatan Awam (Operasi), YBhg. Dato’ Ts. Kamel Mohamad, Timbalan Ketua Setiausaha (Pengurusan) KKM, YBhg. Dato’ Zainal Alhakab Seman, Timbalan Ketua Setiausaha (Kewangan) KKM, YBhg. Dato’  Zamzuri Abdul Aziz dan Timbalan Ketua Pengarah (Kesihatan Awam) KKM, YBhg. Datuk Dr. Norhayati Rusli.


Sumbangan Teknologi Nuklear dalam Kepelbagaian Bidang

Rakyat di Malaysia masih lagi dihantui dengan perkataan nuklear yang sering dikaitkan dengan tragedi bom nuklear yang berlaku di Hiroshima dan Nagasaki. Tragedi tersebut yang meninggalkan kesan kepada ribuan penduduk Jepun sememangnya turut mempengaruhi penduduk di Malaysia yang tegar untuk tidak menerima nuklear dalam kamus hidup mereka. Namun begitu, pendidikan nuklear harus diteruskan kerana kelebihannya kepada manusia lebih banyak jika dibandingkan dengan kekurangannya.

Kebanyakan orang masih keliru dengan istilah teknologi nuklear dan tenaga nuklear. Semasa sesi Debat Nuklear antara Varsiti 2022 yang diadakan pada Jun lalu anjuran Pusat Teknologi Nuklear, Fakulti Sains dan Teknologi, Universiti Kebangsaan Malaysia (UKM) bersempena dengan sambutan Minggu Sains Negara 2022, kekeliruan itu jelas dinyatakan dalam sesi perdebatan daripada pelajar institut pengajian tinggi awam. Program yang berlangsung selama tiga hari itu diadakan di UKM dengan tema “Nuklear untuk Tujuan Keamanan”.

Teknologi nuklear merupakan penggunaan teknologi yang melibatkan tindak balas nuklear dalam atom. Berdasarkan maklumat daripada Agensi Perlindungan Alam Sekitar Amerika Syarikat (USEPA), tindak balas nuklear boleh menyebabkan sesuatu atom itu menjadi tidak stabil atau radioaktif. Unsur yang tidak stabil ini dinamakan sebagai radionuklid.

Radionuklid digunakan dalam pelbagai aplikasi disebabkan oleh kelebihannya dalam menghasilkan tenaga semasa proses pereputan berlaku sehingga radionuklid menjadi stabil. Setiap radionuklid menghasilkan tenaga dalam bentuk sinaran. Suatu tempoh masa pereputan dinamakan sebagai separuh hayat.

Antara contoh sinaran yang dipancarkan termasuklah sinar alfa (α), sinar beta (β), sinar gama (γ) dan sinar-X. Sinaran inilah yang dihasilkan oleh sesuatu radionuklid semasa pereputan sekali gus memberikan kesan yang berlainan kepada sistem biologi manusia mengikut jenis sinaran tersebut. Sinaran alfa mempunyai penembusan yang rendah dan mampu dihalang hanya dengan menggunakan sehelai kertas, namun berbahaya sekiranya memasuki sistem badan manusia.

Sinaran beta pula mempunyai penembusan yang lebih daripada sinaran alfa dan berupaya dihalang dengan menggunakan aluminium. Selain itu, sinaran gama adalah yang paling tinggi tahap penembusannya sehingga boleh menembusi badan manusia dan boleh dihalang dengan menggunakan plumbum atau konkrit.

Teknologi nuklear  juga digunakan dalam bidang perubatan, yakni beberapa hospital di Malaysia juga mewujudkan jabatan khas bagi perubatan nuklear dan diagnostik seperti di Institut Kanser Negara, Hospital Kuala Lumpur, Hospital Pulau Pinang, Hospital Pengajar Universiti Putra Malaysia, Hospital Universiti Sains Malaysia, Hospital Wanita dan Kanak-kanak Sabah, Hospital Sultanah Aminah, Hospital Umum Sarawak dan Hospital Canselor Tuanku Muhriz.

Teknik diagnostik menggunakan radiofarmaseutik atau radiosurihan yang memancarkan sinar gama daripada badan pesakit. Sebagai contohnya, radionuklid Teknetium-99m mempunyai separuh hayat selama enam jam. Secara dasarnya, radiosurihan ini mempunyai separuh hayat yang pendek dan dimasukkan ke dalam badan pesakit dengan menggunakan sebatian kimia yang dibenarkan sama ada melalui suntikan, makan atau minum atau melalui penyedutan. Pakar perubatan akan melihat pancaran sinaran tersebut dengan menggunakan alat pengimejan seperti tomografi berkomputer (CT) atau pengimejan resonans magnet (MRI) yang menunjukkan maklumat molekul dan imej.

Selain itu, penggunaan radionuklid dalam perubatan nuklear juga melibatkan terapi, yakni radionuklid Iodin-131 digunakan untuk merawat kanser. Hal ini dikatakan demikian kerana sel kanser sangat sensitif terhadap sinaran dan kelebihan itu menyebabkan teknologi ini digunakan kepada pesakit tanpa melibatkan pembedahan fizikal. Pesakit akan terdedah kepada sumber sinaran, namun dalam dos yang rendah dan sentiasa dipantau oleh pegawai perubatan.

Teknologi nuklear tidak hanya tertumpu pada bidang perubatan tetapi turut digunakan dalam bidang pertanian untuk mengawal serangga. Misalnya, masyarakat di Brazil menghadapi masalah kesihatan yang besar seperti Zika, demam Chikungunya dan denggi yang disebabkan oleh bawaan nyamuk Aedes. Menurut Agensi Tenaga Atom Antarabangsa (IAEA), teknik serangga mandul (SIT) adalah satu daripada kaedah pengawalan serangga yang menggunakan sinaran untuk memandulkan serangga jantan. Serangga yang dimandulkan ini akan dibebaskan untuk mengawan dan tidak menghasilkan generasi nyamuk yang seterusnya. Hal ini dapat mengurangkan populasi nyamuk dan mengurangkan kadar jangkitan yang lebih tinggi.

Seterusnya, pelbagai variasi padi yang ditambah baik dengan menggunakan kaedah biak baka mutasi di negara ini telah dilakukan oleh Agensi Nuklear Malaysia yang menghasilkan benih padi yang lebih rintang kepada cuaca ekstrem seperti benih padi IS21. Kaedah mutasi aruhan dengan menggunakan sinar gama dilakukan untuk menghasilkan benih padi yang lebih baik daripada induknya. Usaha ini dapat membantu petani dan pesawah untuk meningkatkan produktiviti hasil tanaman yang sedia ada.

Masih lagi berkisar tentang tanaman dan makanan, penyinaran terhadap makanan juga adalah satu daripada cabang teknologi nuklear yang merupakan proses mendedahkan makanan kepada sumber sinar gama bagi mengurangkan pertumbuhan bakteria yang menyebabkan penyakit bawaan makanan serta meningkatkan hayat makanan tersebut. Banyak negara telah mewujudkan peraturan perundangan berkaitan dengan penyinaran terhadap produk makanan termasuklah Malaysia, iaitu Akta Makanan 1983 (Peraturan-peraturan Iradiasi Makanan 2011) bagi membolehkan aplikasi teknologi nuklear memelihara kualiti makanan.

Berpandukan peraturan yang telah diwartakan, industri makanan boleh mendedahkan produk makanan kepada radionuklid Kobalt-60 atau Sesium-137 yang memancarkan sinar gama dalam had dos tertentu sahaja dan bergantung pada produk. Pengguna juga tidak perlu bimbang kerana makanan yang disinarkan dengan menggunakan sumber gama ini tidak akan menyebabkan makanan tersebut menjadi radioaktif, malah makanan tersebut akan lebih baik disebabkan oleh kualiti makanan yang terpelihara tanpa mikroorganisma dan tahan lebih lama.

Dalam sektor industri, teknologi nuklear banyak digunakan dalam bidang pengauditan peralatan, yakni sumber radioaktif digunakan untuk mengesan ketidakselanjaran dalam sistem saluran seperti air, minyak dan gas. Selain itu, tolok yang mengandungi bahan radioaktif telah banyak digunakan dalam industri bagi mengukur tahap tekanan dan ketumpatan gas, cecair dan pepejal. Hal ini dapat mengelakkan situasi yang sukar untuk pengukuran fizikal dilakukan seperti keadaan bersuhu tinggi atau keadaan yang mengandungi bahan mengakis.

Sementara itu, pentarikhan karbon juga merupakan aplikasi teknologi nuklear yang boleh digunakan untuk menganggarkan umur sesuatu bahan seperti bahan fosil atau artifak yang ditemui oleh ahli geologi dan ahli sejarah. Selain radionuklid Karbon-14, beberapa jenis kaedah yang melibatkan radionuklid Uranium-238, Rubidium-87 dan Potassium-40 juga digunakan dalam teknik pentarikhan radioisotop.

Dalam skop kajian berkaitan dengan alam sekitar, radionuklid  digunakan sebagai radiosurihan seperti dalam bidang perubatan untuk mengesan pergerakan bahan pencemar seperti asbut, iaitu campuran kabut dan asap bahan cemar industri yang terbentuk daripada proses fotokimia yang disebabkan oleh tindak balas cahaya matahari dengan oksida sulfur, oksida nitrogen dan beberapa hidrokarbon yang lain. Selain fasa gas, radiosurihan juga sering digunakan dalam analisis bagi fasa cecair seperti air kumbahan dan tumpahan minyak.

Di samping itu, radionuklid juga digunakan dalam kajian kitaran air bagi mengesan lokasi air bawah tanah yang  membantu para pengkaji untuk memulihara bekalan air bawah tanah daripada terjejas oleh pembangunan industri dan seterusnya memantau sebarang pencemaran terhadap sumber tersebut. Bagi sumber air yang berada di permukaan bumi seperti laut, tasik, takungan dan sungai, pelbagai maklumat lain boleh diperoleh dengan menggunakan radiosurihan ini seperti kadar aliran air, kadar pemendakan, pergerakan aliran dan pergerakan bahan pencemar. Bagi takungan tertutup pula, maklumat seperti kebocoran sistem takungan dan saliran juga boleh diketahui.

Teknologi nuklear juga didapati dalam produk pengguna seperti pengesan asap yang menggunakan Americium-241 dalam kuantiti yang kecil. Radionuklid Americium-241 memancarkan sinar alfa yang mengionkan udara dan membenarkan laluan arus bagi dua elektrod. Sekiranya asap masuk ke dalam sistem pengesan asap tersebut, radionuklid Americium-241 akan menyerap zarah alfa dan mengganggu laluan arus dan akhirnya membunyikan penggera. Walau bagaimanapun, pengguna tidak perlu khuatir kerana pengesan asap ini terbukti selamat untuk digunakan di kediaman tanpa memberikan kesan kesihatan kepada pengguna selagi pengesan tersebut tidak rosak.

Persatuan Nuklear Dunia juga menyatakan bahawa tenaga nuklear adalah satu daripada contoh kegunaan teknologi nuklear yang sangat diketahui umum. Negara yang telah menggunakan tenaga nuklear ini sedar akan kelebihan aplikasi ini yang menyumbangkan dan menyokong hasrat pengeluaran karbon yang rendah di samping memberikan penjimatan kos tenaga elektrik dalam jangka masa panjang.

Tenaga nuklear adalah penggunaan tindak balas nuklear untuk menghasilkan tenaga elektrik. Secara asasnya, loji jana kuasa memberikan pengeluaran yang sama, iaitu dalam bentuk tenaga elektrik kepada pengguna. Bezanya, loji jana kuasa nuklear menggunakan bahan nuklear seperti Uranium-235 untuk ditukarkan kepada tenaga dengan menggunakan prinsip pembelahan nuklear.

Proses pembelahan nuklear menghasilkan lebih banyak neutron untuk meneruskan proses pembelahan. Proses ini merupakan suatu proses rantai yang terus berlaku jika tidak dikawal. Dalam loji jana kuasa nuklear, proses pembelahan ini dikawal dengan kehadiran unsur lain seperti kadmium, boron dan hafnium yang akan menyerap neutron yang terhasil daripada proses pembelahan.

Oleh itu, dapatlah disimpulkan bahawa tenaga nuklear adalah sebahagian daripada teknologi nuklear. Penggunaan teknologi nuklear dalam kehidupan manusia sangat luas dan mungkin orang ramai tidak sedar akan kepentingan dan kelebihannya. Berikutan situasi ini, orang ramai digesa untuk lebih bersikap terbuka bagi memanfaatkan teknologi nuklear di Malaysia.

Dr. Syazwani Mohd Fadzil ialah Pensyarah Kanan di Jabatan Fizik Gunaan, Universiti Kebangsaan Malaysia.


Teknologi Masa Hadapan dalam Industri Automotif

Untuk mendapatkan maklumat terkini, ikuti kami melalui Telegram

Perkembangan teknologi dalam era Revolusi Perindustrian 4.0 turut memberikan tempias kepada teknologi kenderaan yang turut berubah dengan sangat pantas. Teknologi yang ketika dahulu hanya terdapat di dalam filem atau drama sains fiksyen seperti Knight Rider, Viper dan Back to the Future, sebahagiannya telah menjadi kenyataan.

Teknologi kenderaan berautonomi adalah antara teknologi yang cukup popular. Secara umumnya, terdapat enam klasifikasi bagi mengkategorikan sistem kenderaan berautonomi yang diwujudkan oleh Society of Automotive Engineers (SAE).

Tahap sifar merupakan tahap tanpa automasi. Secara umumnya, kenderaan dalam tahap ini merupakan kenderaan yang biasa dilihat di atas jalan raya. Pemandu masih diperlukan untuk semua keadaan atau situasi pemanduan.

Tahap satu pula dipanggil tahap bantuan pemandu. Pada tahap ini, pemandu masih perlu memandu dan hanya satu sistem automasi yang wujud seperti pengawal luncur pada kenderaan tersebut. Banyak kereta moden mempunyai sistem automasi ini.

Tahap dua pula dikenali sebagai tahap separa automasi yang merujuk kenderaan boleh mengawal stereng dan pecutan kenderaan pada keadaan atau situasi tertentu. Pemandu juga boleh mengambil alih kendalian kenderaan daripada sistem automasi pada bila-bila masa. Kereta Tesla Autopilot merupakan contoh kenderaan dalam kategori ini.

Tahap tiga merupakan tahap automasi bersyarat. Pemandu kenderaan pada tahap ini mampu mengawal pemanduan dan kelajuan secara autonomi dalam persekitaran biasa tetapi memerlukan pengawasan. Pemandu boleh atau perlu mengambil alih kendalian kenderaan daripada sistem automasi pada bila-bila masa. Antara contoh kereta dalam kategori ini termasuklah Mercedes Drive Pilot.

Tahap empat pula merupakan kenderaan berautonomi tinggi, namun sistem automasi ini tidak dapat berfungsi pada semua keadaan atau situasi. Kereta Waymo dan Magna MAX4 adalah antara contoh kereta di bawah kategori ini.

Kenderaan yang dikategorikan pada tahap 5 merupakan kenderaan berautonomi penuh, yakni kenderaan tersebut boleh bergerak tanpa memerlukan sebarang bantuan daripada pemandu dan berfungsi pada semua keadaan. Sehingga kini, belum ada kenderaan yang mencapai tahap ini. Namun demikian, hal ini bukanlah perkara yang mustahil memandangkan perkembangan teknologi kenderaan berautonomi berkembang dengan sangat pantas.

Meskipun teknologi ini tertumpu pada kereta, tidak mungkin kenderaan awam turut menggunakan teknologi ini pada masa akan datang. Namun begitu, masih terdapat sebahagian pengguna yang masih skeptikal dengan teknologi ini disebabkan oleh perasaan kurang yakin dengan keselamatan kereta dan penumpang dengan penggunaan teknologi ini. Hakikatnya, kehadiran teknologi ini dapat memudahkan banyak urusan pemanduan seperti meletakkan kenderaan di tempat letak kereta yang sempit dan pemanduan di kawasan berbukit.

Penyusutan bekalan bahan bakar fosil dunia bukanlah perkara yang asing lagi. Kenderaan yang pada umumnya bergerak menggunakan petrol dan diesel turut terkesan dengan keadaan ini. Atas dasar ini, banyak penyelidik telah mengorak langkah memikirkan penyelesaian yang sesuai bagi mengatasi masalah kekurangan bahan api fosil. Antara cadangan yang popular pada ketika dahulu termasuklah penggunaan biobahan api seperti biodiesel sebagai ganti kepada petrol atau diesel.

Namun begitu, cadangan itu tidak diterima ramai. Hal ini mungkin disebabkan oleh bahan api biologi masih memberikan kesan kepada alam sekitar, iaitu pencemaran udara. Hal ini menyebabkan cadangan yang lebih mesra alam sekitar, iaitu penggunaan bateri atau elektrik sebagai ganti kepada bahan bakar fosil diterima baik oleh banyak pihak.

Secara umumnya, kereta berasaskan bateri selalunya dipanggil dengan kenderaan elektrik (EV), manakala kereta yang menggunakan sistem hidrogen dipanggil kenderaan elektrik sel bahan api (FCEV). Di Malaysia, bilangan EV sangatlah kecil, namun bilangan kereta hibrid, iaitu kereta yang menggabungkan kuasa bateri dan petrol meningkat dengan ketara. Maka, tidak mustahil jika berlakunya peningkatan bilangan EV secara mendadak dalam masa terdekat.

FCEV pula tidak mendapat sambutan yang tinggi di serata dunia. Hal ini disebabkan oleh kosnya yang jauh lebih tinggi berbanding dengan EV. Sebagai contohnya, kereta hidrogen Hyundai NEXO adalah 1.7 kali ganda lebih mahal daripada kereta elektrik Hyundai Kona EV.

Namun begitu, kelebihan FCEV yang mengecas kereta dengan kadar yang jauh lebih cepat daripada EV menjadikan teknologi FCEV masih bertahan dan kajian terhadap FCEV masih berjalan. Jadi, tidak mustahil jika dalam masa beberapa tahun lagi harga FCEV menurun dengan perubahan teknologi yang menyebabkan kos pembuatan FCEV menjadi optimum.

Sistem komunikasi kenderaan atau pemindahan maklumat sesama kenderaan, manusia dan infrastruktur merupakan teknologi yang mendapat perhatian dalam kalangan pembuat kenderaan. Sistem pemindahan maklumat ini terbahagi kepada beberapa jenis perpindahan maklumat seperti daripada kenderaan hubung infrastruktur (V2I) kenderaan hubung rangkaian (V2N), kenderaan hubung kenderaan (V2V), kenderaan hubung pejalan kaki (V2P) dan kenderaan hubung peranti (V2D). Rangkuman sistem ini dikenali dengan istilah sistem kenderaan hubung segalanya (V2X).

Sebagai contohnya, apabila sesebuah kenderaan bergerak dengan laju, data halaju kenderaan tersebut dipindahkan kepada kenderaan lain. Hal ini menyebabkan pelanggaran dapat dielakkan apabila pemandu kenderaan lain mendapat maklumat tersebut dan bersedia dengan sebarang kemungkinan yang akan datang daripada kenderaan yang laju itu.

Pejalan kaki pula boleh menerima maklumat mengenai jarak dan halaju kenderaan, tempoh lampu isyarat dan lain-lain lagi.  Sistem ini juga membolehkan pejalan kaki dapat mengagak jadual dan masa kehadiran bas serta maklumat lain yang berkaitan dengan sesuatu kenderaan.

Sistem ini turut mempunyai sisi negatifnya yang tersendiri seperti pelanggan terdedah kepada perkongsian maklumat sulit sesama pengguna akibat penggodaman sistem sehingga berlakunya kebocoran maklumat sulit. Selain itu, antara perkara yang perlu diperhatikan termasuklah keperluan infrastruktur tambahan bagi menyokong sistem ini.

Teknologi realiti terimbuh pula adalah antara teknologi yang dibayangkan akan merevolusikan industri automotif. Dengan teknologi ini, pemandu akan memperoleh maklumat secara tepat dan data masa nyata semasa memandu. Maklumat seperti jalan yang terlalu sempit, kereta yang sangat hampir atau selekoh tajam berada di hadapan akan kelihatan secara nyata di skrin kenderaan.

Namun begitu, teknologi ini tidak terlepas daripada kritikan. Hal dikatakan demikian kerana paparan tambahan ini mampu menyebabkan pemandu lebih leka semasa memandu dan berpotensi tinggi untuk berlakunya kemalangan.

Teknologi papar pandu atau head-up display (HUD) pula adalah sistem di di cermin hadapan kereta yang memaparkan pelbagai maklumat. Teknologi ini akan meletakkan segala notifikasi daripada telefon di cermin kereta. Hal ini dapat mengurangkan kelekaan pemandu terhadap telefon. Namun begitu, sesetengah pemandu masih belum selesa dengan paparan notifikasi di cermin yang dianggap mengurangkan ruang pandangan pemandu. HUDWAY Drive merupakan antara syarikat yang terkenal membekalkan teknologi ini kepada kenderaan.

Sisi positif yang terdapat pada teknologi realiti terimbuh dan HUD menyebabkan banyak ramai syarikat dalam industri yang ingin menggabungkan kedua-dua teknologi ini. Sebagai contohnya, syarikat Panasonic Automotive membangunkan teknologi HUD realiti terimbuh dan hasil yang terpapar di cermin kelihatan lebih baik dan hampir pada keadaan sebenar.

Teknologi seterusnya ialah teknologi kereta terbang. Teknologi ini sebenarnya sudah lama dibangunkan. Meskipun peralihan teknologi ini kelihatannya mudah dan dilihat sebagai hanya perlu memindahkan teknologi daripada kapal terbang kepada sebuah kereta, namun hakikatnya teknologi kereta terbang dilihat mencabar untuk dihasilkan dengan baik. Hal ini disebabkan oleh pelbagai isu keselamatan seperti kegagalan sistem mekanikal dan elektronik pada kereta antara faktor besar yang menjadi halangan kepada perkembangan teknologi ini.

Namun begitu, faktor utama yang menjadi penghalang kepada perkembangan kereta terbang ini secara umumnya adalah disebabkan oleh sistem perundangan sesebuah negara. Hal dikatakan demikian kerana dengan wujudnya teknologi kereta terbang, risiko pencerobohan sempadan negara, pencemaran bunyi dan pertindanan dengan sistem penerbangan yang sedia ada boleh berlaku.

Walau bagaimanapun, teknologi ini bukanlah perkara yang mustahil. Sebagai contohnya, syarikat dari Slovakia berjaya mencipta kereta terbang yang  yang dinamakan Klein Vision AirCar yang menggunakan enjin petrol dan kapasiti enjin 1.6 liter dengan sayap yang boleh disorokkan di dalam badan kereta. Namun begitu, kereta terbang ini menyerupai kapal terbang kerana masih memerlukan landasan untuk berlepas, tidak seperti helikopter yang boleh berlepas secara menegak.

Antara teknologi lain yang dibangunkan untuk sesebuah kenderaan termasuklah:

Secara keseluruhannya, pelbagai teknologi akan dibangunkan untuk kenderaan atau kereta secara khusus. Terdapat kemungkinan pada masa hadapan, semua teknologi ini dapat digabungkan dan kita mampu melihat sebuah kereta terbang tanpa pemandu dan mampu berkomunikasi dengan kenderaan lain dengan sangat efisien.

Namun begitu, jika difikirkan kewajarannya, seekor burung merupakan makhluk ciptaan Tuhan Yang Maha Esa mempunyai gabungan teknologi seperti di atas. Hebat, bukan?


Perlu Pendirian Positif Kerajaan yang Memimpin terhadap Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Beberapa perkara penting berkaitan dengan kebahasaan telah dibincangkan dan dicapai persetujuan bersama dalam satu pertemuan yang telah diadakan di Dewan Tun Perak, Menara Dewan Bahasa dan Pustaka (DBP), Kuala Lumpur menerusi Sidang Meja Bulat Pemartabatan Bahasa Melayu pada pukul 11.30 pagi tadi.

YB Senator Tan Sri Dato’ Seri Utama Dr. Rais Yatim, iaitu Yang di-Pertua Dewan Negara telah mempengerusikan Sidang Meja Bulat Pemartabatan Bahasa Melayu tersebut yang turut dihadiri oleh YBhg. Prof. Datuk Seri Dr. Awang Sariyan, selaku Pengerusi Lembaga Pengelola DBP, YBhg. Datuk Abang Sallehuddin Abg. Shokeran (Ketua Pengarah DBP), wakil GAPENA, wakil daripada 35 badan bukan kerajaan (NGO) dan beberapa orang pakar bahasa yang lain.

Sidang meja bulat ini diadakan untuk membincangkan pelbagai usaha untuk mengangkat martabat bahasa Melayu seperti yang disarankan oleh YAB Perdana Menteri Malaysia, Dato’ Sri Ismail Sabri Yaakob.

Beberapa usaha perlu dilakukan untuk memajukan bahasa Melayu dan melonjakkannya ke hadapan seperti bahasa Inggeris pada masa ini. Untuk merealisasikannya, kerajaan yang memimpin harus mempunyai pendirian yang positif terhadap bahasa Melayu dan tidak teragak-agak dalam urusan rasmi yang berkaitan dengan kenegaraan dan kebahasaan.

Bahasa Melayu sebagai bahasa ilmu dan lingua franca mesti dipandang serius termasuklah dalam kalangan pemimpin, para menteri, dan juga pegawai-pegawai tinggi kerajaan. Mereka perlu mulai berdamping dengan bahasa Melayu, iaitu dengan menguasai bahasa Melayu secara lisan termasuklah dalam mesyuarat dan sebagainya.

Menurut YB Senator Tan Sri Dato’ Seri Utama Dr. Rais Yatim, ada pandangan untuk menjadikan DBP sebagai kuasa induk bagi perkembangan dan kemajuan bahasa Melayu dalam semua aspek tanpa mengira apa-apa latar belakang asalkan perundangan yang disyorkan untuk dipinda kepada pihak berkuasa diteruskan sehingga ke Jabatan Peguam Negara.

Selain itu, tambahnya lagi, DBP juga perlu diberi kuasa untuk menjadi penguat kuasa, pembimbing dan pihak yang mengawasi kemajuan bahasa Melayu. Hal ini bererti bahawa standard bahasa Melayu sebagai bahasa lisan di universiti dan di sekolah yang tidak begitu mendapat perhatian sebelum ini perlu dilonjakkan capaiannya.

Selain itu, para diplomat Malaysia juga perlu mahir dalam berbahasa Melayu dan perlu diberikan latihan. Sehubungan dengan itu, DBP harus diberi kuasa untuk melatih mereka bertutur dan mengolah bahasa Melayu dari segi praktikalnya. Dalam hal ini, DBP perlu diberi kuasa tertinggi dalam naungan kuasa yang tertinggi termasuklah dengan memohon kepada YAB Perdana Menteri agar mengesyorkan DBP kepada Yang di-Pertuan Agong sebagai “payung besar” dalam aspek kebahasaan bagi mengangkat martabat bahasa Melayu di Malaysia.

Dalam usaha melaksanakan pindaan undang-undang DBP, undang-undang bahasa kebangsaan perlu diteliti supaya pengubahsuaiannya dapat dilakukan. Perkataan berhubung dengan Akta Dewan Bahasa dan Pustaka juga perlu diletakkan di bawah “roh“ bahasa Melayu dalam pindaan yang teratas sekali supaya dapat dijadikan sebagai “payung” keperluan yang paling utama.

Selain itu, urusan yang berkaitan dengan bahasa Melayu di bank dan bidang perkapalan juga mestilah jelas dilaksanakan. Yang penting, penggunaan bahasa Inggeris yang kononnya sebagai bahasa rasmi dalam bidang ini mestilah dihentikan dan bahasa Melayu perlu dijadikan sebagai bahasa rasminya.

Menurut beliau, bahasa Melayu di peringkat domestik juga perlu diperkemas sebelum dibawa ke peringkat luar negara. Pembelajaran bahasa Melayu secara mendalam menerusi bidang sastera dan budaya juga perlu terus dilaksanakan di beberapa universiti ulung di luar negara termasuklah di Frankfurt, Tokyo, China dan sebagainya.

Kursi-kursi bahasa Melayu yang ada perlu diisi dengan segera supaya Malaysia dapat bersama dengan Indonesia bergerak maju ke hadapan. Jangan menjadikan bahasa Melayu dengan bahasa Indonesia itu sebagai satu konflik tetapi jadikannya sebagai dwibahasa yang saling melengkapi yang boleh kita kaji bersama untuk kemajuan serantau.


Penubuhan NSSC Menyokong Operasi Pengesanan dan Tindak Balas Sekuriti Nuklear

Putrajaya – Penubuhan Pusat Sokongan Sekuriti Nuklear (NSSC) dengan inisiatif Agensi Tenaga Atom Antarabangsa (IAEA) membolehkan Malaysia membangunkan keupayaan dalaman melibatkan penggunaan, ujian penerimaan dan penyelenggaraan peralatan pengesanan sinaran bagi menyokong operasi pengesanan dan tindak balas sekuriti nuklear dengan kos efektif yang mampan.

Berikutan pencapaian ini, kerajaan Malaysia melalui Jabatan Tenaga Atom, agensi di bawah Kementerian Sains, Teknologi dan Inovasi (MOSTI) telah menandatangani Partnership Agreement on the Establishment of a Loaner Pool for Radiation Detection Equipment (Loaner Pool) dengan IAEA secara dalam talian pada September tahun lalu.

Berdasarkan inisiatif Loaner Pool ini, Malaysia menerima penempatan dan menguruskan peralatan pengesanan sinaran berjumlah RM3 078 634 yang digunakan untuk aktiviti keselamatan dan sekuriti nuklear di dalam negara serta bertujuan untuk pembangunan keupayaan jika peralatan tersebut tidak digunakan oleh mana-mana negara anggota IAEA dan digunakan untuk perkongsian amalan terbaik dengan pihak berkepentingan sama ada di dalam negara atau pada peringkat antarabangsa.

Menerusi siaran media yang dikeluarkan oleh MOSTI semalam, Malaysia berbangga dapat bekerjasama dengan IAEA melalui inisiatif ini dalam memastikan sekuriti nuklear secara global semasa Kejohanan Piala Dunia FIFA Qatar 2022 di Doha yang bakal berlangsung tidak lama lagi. Peralatan yang diuruskan di bawah Loaner Pool Malaysia ini akan digunakan semasa acara besar dunia ini.

Acara awam besar di Malaysia seperti Sambutan Hari Kebangsaan, Sukan Asia Tenggara (SEA), Sukan Para ASEAN dan Sukan Malaysia (SUKMA) sebelum ini juga menggunakan peralatan yang serupa bagi melaksanakan langkah sekuriti nuklear.

Semalam, Menteri Sains, Teknologi dan Inovasi, YB Dato’ Sri Dr. Adham Baba telah mengadakan pertemuan dengan lapan orang pakar daripada IAEA yang turut dihadiri oleh wakil daripada Jabatan Tenaga Atom, Polis Diraja Malaysia, Jabatan Kastam Diraja Malaysia, Majlis Keselamatan Negara, Agensi Pengurusan Bencana Negara, Kementerian Perdagangan Antarabangsa dan Industri, Kementerian Kesihatan Malaysia dan Pejabat Ketua Pegawai Keselamatan Kerajaan Malaysia, semalam.

Sementara itu, Misi Pakar Perkhidmatan Sekuriti Nuklear Antarabangsa (INSServ) yang dihadiri oleh pakar luar jemputan IAEA daripada Amerika Syarikat, Pakistan, Perancis, Sepanyol, United Kingdom dan Vietnam bermatlamat untuk membantu Malaysia dalam mengenal pasti ruang untuk penambahbaikan bagi melaksanakan regim kawalan sekuriti nuklear secara berkesan dan lestari yang memfokuskan kaedah pencegahan serta pengesanan kejadian sekuriti nuklear yang boleh mengancam keselamatan negara.


MARDI Lancar Lima Produk Inovasi Pacu Ekosistem Agromakanan Negara

Untuk mendapatkan maklumat terkini, ikuti kami melalui Telegram

Serdang – Institut Penyelidikan dan Kemajuan Pertanian Malaysia (MARDI) melancarkan lima produk inovasi terbaharu yang sedia dikomersialkan dalam usaha memajukan industri agromakanan negara bersempena dengan Hari Inovasi MARDI 2022 yang dilancarkan, semalam.

Lima produk tersebut ialah kit diagnostik penyakit padi FlocTest, formulasi nanobakterisidal XanthoZIDE, Bar Enduran Pembebasan Tenaga Berkala, Kandi Tenaga dan Teknologi Minuman Pemulihan Sukan.

Timbalan Menteri Pertanian dan Industri Makanan I, YB Datuk Seri Haji Ahmad Hamzah yang menyempurnakan majlis perasmian Hari Inovasi MARDI 2022 dan pelancaran produk tersebut menyatakan bahawa inovasi melalui pendekatan moden dan pertanian pintar merupakan pengubah utama dalam mentransformasikan sektor agromakanan negara.

Hari Inovasi MARDI yang diadakan pada setiap tahun membuktikan komitmen berterusan pihak pengurusan institut bagi menyemaikan serta memperkasa budaya inovasi dan kreativiti dalam kalangan warga kerja MARDI.

Tambah beliau, inovasi yang dihasilkan oleh MARDI diharapkan dapat menyumbang kepada pengukuran pencapaian matlamat peringkat nasional seperti Tahap Sara Diri (SSL), Nisbah Kebergantungan Import (IDR), Indeks Sekuriti Makanan Global (GFSI) dan Matlamat Pembangunan Mampan (SDGs).

Hari Inovasi MARDI 2022 bertemakan “Memperkasa Sekuriti Makanan” bertepatan dengan agenda Kementerian Pertanian dan Industri Makanan (MAFI) dalam usaha memperkukuhkan sekuriti bekalan makanan negara yang berhadapan dengan krisis pengeluaran makanan, import dan eksport di dalam negara dan di luar negara akibat pemulihan pasca COVID-19, peperangan di  luar negara dan sebagainya.


Lampu Isyarat Kenderaan Bukan Sekadar Aksesori Estetik

Pastinya setiap pengguna jalan raya berpengalaman dipintas oleh kenderaan lain secara tiba-tiba tanpa penggunaan isyarat membelok. Walaupun pada kebanyakan masa, pengguna jalan raya yang tidak memberikan isyarat membelok dianggap sebagai gangguan kecil, namun keadaan ini boleh menjadi serius dalam beberapa kes. Bahkan, kegagalan menggunakan isyarat membelok adalah antara punca utama kemalangan jalan raya di serata dunia, terutamanya melibatkan kenderaan seperti kereta dan motosikal.

Lampu isyarat kenderaan adalah satu daripada fungsi keselamatan yang penting semasa pemanduan. Selain menunjukkan nyahpecutan dan perubahan arah kenderaan, lampu isyarat juga menjadikan kenderaan itu dapat dilihat dengan lebih jelas oleh pengguna jalan raya lain sewaktu cuaca gelap atau jarak penglihatan pemandu lemah.

Sistem pencahayaan kenderaan bermotor terdiri daripada peranti pencahayaan. Isyarat yang dipasang pada kenderaan kebiasaannya disepadukan pada bahagian hadapan, belakang, sisi dan dalam kenderaan, malah dalam beberapa kes, terdapat juga sistem pencahayaan dipasang pada bahagian atas kenderaan bermotor.

Selain itu, lampu isyarat kenderaan memainkan peranan menerangi jalan di hadapan kenderaan untuk memudahkan pemandu melihat jalan dan kenderaan lain. Lampu isyarat kenderaan juga membolehkan pemandu dan pejalan kaki lain melihat kehadiran, kedudukan, saiz kenderaan dan arah perjalanan serta niat pemandu kenderaan. Oleh sebab itu, kenderaan kecemasan seperti ambulans biasanya mempunyai peralatan pencahayaan tersendiri untuk memberikan amaran kepada pemandu lain dan menunjukkan keutamaan pergerakan dalam lalu lintas.

Cara mudah untuk mengelakkan kemalangan di jalan raya adalah dengan menggunakan isyarat membelok. Pemandu kenderaan perlu menggunakan isyarat membelok sekiranya terdapat kehadiran pengguna jalan raya lain seperti kenderaan, penunggang basikal atau pejalan kaki. Pemandu kenderaan juga perlu menggunakannya pada masa yang sesuai bagi membolehkan pengguna jalan raya lain mempunyai masa untuk bertindak balas dan menyesuaikan diri dengan lampu isyarat yang diberikan.

Berdasarkan kajian, pemandu kenderaan disarankan untuk menggunakan isyarat membelok sekitar 275 meter sebelum meninggalkan lebuh raya. Apabila membelok di kawasan perumahan pula, pemandu harus memberikan isyarat membelok sekitar 30 meter sebelum membelok ke kawasan yang dituju. Situasi ini hanya akan berubah jika terdapat belokan lain di antaranya. Setelah pemandu selesai membelok, pastikan isyarat membelok ini dibatalkan bagi mengelakkan pengguna jalan raya lain keliru. Kadangkala, kemalangan jalan raya berpunca daripada pemandu yang membiarkan isyarat membelok kenderaan dihidupkan dalam tempoh masa yang panjang.

Sebagai contohnya, jika seseorang pemandu itu sedang menunggu masa yang sesuai untuk keluar daripada simpang jalan, pemandu tersebut mungkin melihat kenderaan yang memberikan isyarat membelok menghala ke arah jalan yang ingin dibelok, walhal isyarat tersebut ialah isyarat yang diberikan untuk keluar dari selekoh sebelumnya. Pemandu yang menunggu untuk keluar daripada simpang itu mungkin salah menilai isyarat membelok tersebut dan memandu keluar di hadapan kereta yang dipercayai akan membelok. Keadaan tersebut akhirnya menyebabkan berlakunya kemalangan jalan raya antara kedua-kedua kenderaan tersebut. Seperti yang boleh diandaikan, kemalangan seumpama itu boleh dielakkan jika pemandu mematikan isyarat membelok.

Isyarat membelok adalah penting untuk pemandu kenderaan mematuhi peraturan di jalan raya. Banyak pemandu yang mengambil mudah tentang hal ini. Selain penting untuk memberitahu pemandu arah yang ingin dituju, isyarat membelok membolehkan pengguna jalan raya lain menentukan perkara yang perlu dilakukan atau tindakan yang perlu diambil berkaitan dengan kenderaan lain di jalan raya. Isyarat membelok merupakan satu-satunya peramal hala tuju sesebuah kenderaan.

Di samping itu, penggunaan isyarat membelok adalah amat penting untuk mengelakkan berlakunya kemalangan, terutamanya di lebuh raya. Hal ini dikatakan demikian kerana kereta bergerak pada halaju yang pantas dan berpotensi menyebabkan kemalangan yang serius sekiranya penggunaan isyarat membelok diabaikan. Kajian yang dijalankan oleh Persatuan Jurutera Automotif (SAE) di Amerika Syarikat mendapati bahawa pengabaian isyarat membelok menyebabkan berjuta-juta kemalangan jalan raya berlaku pada setiap tahun disebabkan oleh pemanduan yang terganggu.

Kajian ini juga mendapati bahawa daripada 12 000 kenderaan yang menukar lorong dan membelok, 25 peratus pemandu mengabaikan pemberian isyarat kenderaan semasa membelok, manakala 48 peratus pemandu mengabaikannya apabila menukar lorong. Berdasarkan peratusan ini, secara keseluruhannya, sebanyak 750 bilion pemandu di Amerika Syarikat mengabaikan isyarat membelok pada setiap tahun atau lebih daripada dua bilion kejadian pada setiap hari.

Di samping itu, kajian tersebut menganggarkan bahawa kira-kira dua juta kemalangan jalan raya dalam tempoh setahun adalah berpunca daripada isu pengabaian penggunaan lampu isyarat membelok. Sebagai perbandingan, Jabatan Pengangkutan Amerika Syarikat  menganggarkan bahawa kira-kira 950 000 kemalangan jalan raya adalah akibat pemanduan yang terganggu seperti memandu sambil menghantar mesej, bercakap di telefon, makan atau bersolek.

Di Malaysia pula, kajian yang dijalankan oleh Institut Penyelidikan Keselamatan Jalan Raya Malaysia mendapati bahawa sebanyak 58.9 peratus penunggang motosikal mengabaikan isyarat membelok. Daripada jumlah tersebut, sebanyak 56.5 peratus mengabaikannya semasa membelok di persimpangan, manakala 60.9 peratus tidak menggunakannya semasa menukar lorong. Dapatan kajian ini amat merisaukan kerana penunggang motosikal sentiasa terdedah kepada risiko kecederaan dan kematian yang lebih tinggi di jalan raya. Tambahan pula, lebih kurang 6000 kematian akibat kemalangan jalan raya telah didaftarkan pada setiap tahun dengan 60 peratus daripadanya terdiri daripada penunggang motosikal.

Dalam kajian lain di Amerika Syarikat, sebanyak 57 peratus pemandu kenderaan mengakui bahawa mereka tidak menggunakan isyarat membelok. Antara punca tindakan ini dilakukan termasuklah tidak mempunyai masa yang mencukupi (42 peratus), malas (23 peratus), terlupa untuk mematikannya (17 peratus), menukar lorong dengan terlalu kerap (12 peratus), beranggapan bahawa memberikan isyarat membelok itu tidak penting (11 peratus), pemandu lain tidak melakukannya (8 peratus) dan menambahkan keseronokan dalam pemanduan (7 peratus).

Dalam situasi lain, sekiranya sesuatu kenderaan diekori rapat oleh kenderaan lain, risiko berlakunya kemalangan adalah tinggi sekiranya pemandu yang mahu menukar lorong tidak memberikan isyarat membelok . Hal ini disebabkan oleh pemandu kenderaan di belakang tidak mengetahui bahawa mereka harus menyediakan ruang untuk membenarkan kereta tersebut untuk memasuki laluan yang dikehendaki. Pergeselan antara kenderaan juga biasanya berlaku dalam situasi ini disebabkan oleh jarak antara kenderaan yang terlalu dekat.

Kemalangan antara kenderaan sudah cukup teruk dan mengerikan. Namun demikian, apabila pemandu gagal memberikan isyarat membelok ketika membelok ke arah laluan pejalan kaki, kecederaan yang dialami adalah lebih teruk lagi. Kemalangan dan kecederaan kepada pejalan kaki yang disebabkan oleh pemandu yang tidak memberikan isyarat membelok paling kerap berlaku di persimpangan jalan dan lintasan pejalan kaki.

Pejalan kaki yang hendak menyeberang jalan misalnya, mungkin telah mengamalkan semua langkah keselamatan seperti melihat ke kiri atau ke kanan sebelum melintas dan mematuhi lampu isyarat pejalan kaki. Namun begitu, jika kenderaan memasuki laluan pejalan kaki tanpa memberikan sebarang isyarat, pejalan kaki berkemungkinan akan mengalami cedera parah akibat kemalangan.

Antara kecederaan yang biasa dialami oleh pejalan kaki yang dilanggar oleh kenderaan termasuklah patah tulang, kecederaan otak traumatik serta kecederaan tulang belakang. Patah pada bahagian kaki atau pinggul merupakan kecederaan yang biasa dialami oleh pejalan kaki. Pemandu dan penumpang kenderaan sekurang-kurangnya dilindungi oleh badan kenderaan tetapi pejalan kaki tidak mempunyai pelindung yang melindungi mereka jika dilanggar. Oleh itu, sifat bertimbang rasa perlu wujud di dalam diri pemandu kenderaan bermotor bagi mengelakkan kejadian seperti ini berlaku.

Sementara itu, isyarat membelok adalah satu daripada peranti pencegahan kemalangan automotif yang relevan selain peranti komunikasi antara pemandu yang ringkas tetapi berkesan. Namun begitu, pernyataan ini adalah benar apabila isyarat membelok digunakan dengan tepat seperti yang dikehendaki oleh undang-undang jalan raya.

Isyarat membelok tidak lagi boleh dianggap sebagai pilihan atau aksesori estetik semata-mata. Pada masa ini, semua pemandu mempunyai kewajipan untuk menggunakan isyarat membelok. Keadaan ini adalah sama seperti kewajipan pemandu untuk berhenti pada tanda berhenti ataupun ketika lampu isyarat bertukar warna merah. Amalan pemanduan yang selamat dapat mengelakkan kemalangan sekali gus menghindarkan diri daripada membayar ganti rugi kerosakan pada kenderaan dan risiko kecederaan fizikal.

Dr. Suzielah Rahmad, mantan pelajar doktor falsafah di Jabatan Kejuruteraan Awam, Universiti Kebangsaan Malaysia (UKM) dan Profesor Madya Ts. Ir. Dr. Nur Izzi Md Yusoff, pensyarah di Jabatan Kejuruteraan Awam, UKM.


UiTM Cawangan Perlis Pergiat Usaha Memartabatkan Bahasa Melayu dengan Kerjasama DBP

Untuk mendapatkan maklumat terkini, ikuti kami melalui Telegram

Kuala Lumpur – “Institusi pendidikan merupakan gedung ilmu dan kerjasama dengan pihak penggiat industri seperti Dewan Bahasa dan Pustaka (DBP) selaku badan utama pengembangan bahasa kebangsaan di negara ini amatlah diperlukan untuk memberikan nilai tambah yang berkualiti kepada pelajar di samping meningkatkan penghayatan kecintaan mereka terhadap bahasa Melayu,” ujar Rektor UiTM Cawangan Perlis, Profesor Madya Ts. Dr. Shukor Sanim Mohd. Fauzi.

Beliau berkata demikian dalam kunjungan rasmi beliau ke DBP bagi membincangkan potensi kerjasama antara DBP dengan Universiti Teknologi MARA (UiTM) Cawangan Perlis di Menara DBP petang tadi. Turut hadir bersama-sama beliau ialah Koordinator Unit Komunikasi Korporat UiTM Cawangan Perlis, Puan Eliy Nazira Mat Nazir.

Menurut Ketua Pengarah DBP, Datuk Abang Sallehuddin Abg. Shokeran, DBP mengalu-alukan kerjasama dengan pelbagai pihak termasuklah institusi pengajian tinggi yang mendukung usaha berkaitan dengan pemartabatan Melayu sebagai bahasa kebangsaan seperti yang termaktub dalam Perkara 152 Perlembagaan Persekutuan.

DBP sentiasa memberikan ruang dan peluang kepada mana-mana pihak yang berminat untuk mengadakan program yang bersangkutan dengan pembudayaan dan pengembangan bahasa, sastera dan penerbitan yang memberikan manfaat kepada masyarakat dan negara.

Profesor Madya Ts. Dr. Shukor Sanim Mohd. Fauzi yang juga merangkap Ahli Lembaga Pengelola DBP juga berkesempatan mengadakan pembentangan berkaitan dengan fungsi dan tanggungjawab UiTM Perlis serta pelaksanaan pelbagai program yang telah diadakan di kampus tersebut.

Menerusi perbincangan yang diadakan selama dua jam itu, beberapa bentuk kerjasama strategik antara DBP dengan UiTM Cawangan Perlis telah dikenal pasti yang merangkumi pelaksanaan aspek kegiatan kebahasaan dan kesusasteraan yang berbentuk pendidikan, pelibatan bersama-sama komuniti dan pembangunan program kemahasiswaan.

Selain itu, DBP menawarkan peluang kerjasama dalam aspek penerbitan bahan ilmiah dalam bahasa Melayu yang boleh diteroka oleh kumpulan pensyarah UiTM Cawangan Perlis.

“DBP sebagai badan penerbit terulung di Malaysia membuka peluang kepada penulis yang berminat untuk menerbitkan bahan penyelidikan berkualiti dalam bentuk buku yang dapat dimanfaatkan oleh masyarakat umum,” jelas Datuk Abang Sallehuddin Abg. Shokeran dalam pertemuan tersebut.

Sebagai usaha untuk merealisasikan hasrat tersebut, DBP mengusulkan agar  Memorandum Persefahaman antara DBP dengan UiTM Cawangan Perlis dirangka yang merangkumi kerjasama dalam pelbagai aspek seperti anjuran program, penerbitan, dan perkongsian maklumat yang mampu memberikan impak kepada DBP dan UiTM Cawangan Perlis untuk jangka masa panjang.

Antara yang hadir dalam kunjungan rasmi ini termasuklah Pengarah Jabatan Pengembangan Bahasa dan Sastera, Tuan Haji Mohd Salahuddin Dato’ Paduka Mohamed; Ketua Editor Bahagian Buku Umum, Encik M Azahari Edin; Ketua Editor Bahagian Majalah, Dr. Rosmani Omar; Ketua Editor Bahagian Multimedia, Puan Naimah Yusof; Ketua Bahagian Komunikasi Korporat, Encik Sharrul Rizal Hashim dan beberapa staf DBP.


Pertandingan Teater STEM Menyemarakkan Minat Anak Muda terhadap Bidang STEM

Kuala Lumpur – Dalam usaha menyemarakkan lagi minat anak muda terhadap bidang sains, teknologi, kejuruteraan dan matematik (STEM), Persatuan STEM Kebangsaan dengan kerjasama Dewan Bahasa dan Pustaka (DBP) telah menganjurkan Pertandingan Teater STEM. Pertandingan ini telah dijalankan sejak berbulan-bulan lamanya di seluruh negara sehinggalah peringkat akhir pertandingan yang berlangsung di Balai Budaya Tun Syed Nasir, Wisma DBP, semalam.

Majlis penutupan Pertandingan Teater STEM telah dirasmikan oleh Pengerusi Lembaga Pengelola, DBP, YBhg. Profesor Datuk Seri Dr. Awang Sariyan. Menurut beliau, pertandingan ini merupakan program yang cukup luar biasa kerana umum beranggapan bahawa sastera adalah terpisah daripada sains dan teknologi. Namun begitu, pertandingan ini telah membuktikan hal yang sebaliknya.

Sebenarnya, paduan antara kedua-dua bidang ini telah wujud sejak zaman Yunani lagi. Ahli falsafah pada zaman tersebut seperti Socrates, Plato dan Aristotle telah memadukan kedua-dua bidang tersebut dengan cukup rapi. Bahkan, kebanyakan tamadun juga tidak memisahkan kedua-kedua bidang tersebut. Tokoh tamadun Islam, Al-Farabi yang terkenal sebagai saintis juga merupakan seorang ahli muzik.

Tambah beliau, diharapkan usaha ini merupakan titik permulaan bagi Persatuan STEM Kebangsaan untuk menyatukan semula kedua-kedua bidang yang dianggap terpisah hingga terbahagi kepada dua, iaitu kelompok sains dan kelompok sastera.

Walau bagaimanapun, segala usaha tidaklah sampai menolak kepada pengkhususan tetapi mengharapkan agar pengkhususan tersebut tidaklah sehingga mengetepikan bidang lain.

Bagi beliau, orang sastera juga perlu menguasai ilmu sains agar mereka mampu menggarapnya dalam karya masing-masing. Di Malaysia, Ketua Setiausaha Kementerian Alam Sekitar dan Air, YBhg. Dato’ Seri Ir. Dr. Zaini Ujang adalah antara contoh tokoh sains yang rancak menghasilkan puisi bertemakan alam sekitar.

Beliau juga mencadangkan agar Bahagian Multimedia, DBP untuk memadatkan program yang dijalankan untuk dijadikan sebagai satu bahan dan seterusnya diberikan kepada institusi pengajian tinggi dan sekolah dalam usaha memperkenalkan genre teater STEM.

Seterusnya, Pengerusi Persatuan STEM Kebangsaan, YBhg. Profesor Dato’ Dr. Noraini Idris pula menyatakan bahawa pihak DBP sentiasa memberikan sokongan kepada Persatuan STEM Kebangsaan untuk menganjurkan pelbagai program yang boleh menyemarakkan minat anak muda terhadap bidang STEM. Pelbagai aktiviti telah pun dilaksanakan termasuklah lakonan dan deklamasi sajak yang dilihat menyemarakkan lagi pembelajaran STEM melalui kaedah yang menyeronokkan.

Diharapkan masyarakat, terutamanya generasi muda menggunakan terminologi sains dalam perbualan seharian sebagaimana yang dipersembahkan dalam pementasan teater STEM ini.

Mengakhiri ucapan, beliau mengucapkan tahniah kepada semua pasukan yang terlibat dalam pertandingan ini kerana sangat kreatif dan menunjukkan konsep STEM dengan berkesan menggunakan bahasa Melayu.

Majlis kemudiannya diteruskan dengan penyampaian hadiah kepada para pemenang pertandingan. Kumpulan dari Sekolah Menengah Kebangsaan (SMK) Khir Johari, Selangor telah dinobatkan sebagai Johan Pertandingan Teater STEM yang julung-julung kalinya diadakan. Naib johan pula disandang oleh kumpulan dari Maktab Mahmud Yan, Kedah, manakala SMK Alor Pasir, Kelantan telah memenangi tempat ketiga. Tiga hadiah sagu hati pula dirangkul oleh kumpulan dari SMK Seri Garing Selangor, SMK Rantau Panjang, Selangor dan SMK Banting, Selangor.


Forum Teater STEM Mengembangkan Ilmu Sains

Untuk mendapatkan maklumat terkini, ikuti kami melalui Telegram

Kuala Lumpur – Sebuah forum yang dipersembahkan melalui teater yang berjudul Penerbangan Aladdin Imaginasi dalam Realiti telah diadakan di Balai Budaya Tun Syed Nasir, Wisma Dewan Bahasa dan Pustaka (DBP), semalam. Forum ini turut disiarkan secara langsung menerusi media sosial DBP.

Forum ini menampilkan Pengasas Q Aerotech Ent, Encik Mohd Noor Afiq Azahari, Pensyarah Kanan, Jabatan Pengajian Sains dan Teknologi, Fakulti Sains Universiti Malaya, YBrs. Dr. Mohd Istajib Mokhtar dan Pegawai Eksekutif Mission Aviation Training Academy, Encik Mohd Yuzer Mohd Yusof.

Slot pembukaan forum ini cukup menarik kerana penonton yang kebanyakannya terdiri daripada pelajar sekolah dikehendaki menulis nama dan sekolah mereka pada kapal terbang kertas masing-masing dan perlu menerbangkan kapal terbang kertas tersebut ke dalam sebuah bagasi. Peserta yang berjaya memasukkan kapal terbang kertasnya ke dalam bagasi itu akan diberikan hadiah.

Seterusnya, pengacara membuka kisah tentang Aladdin. Teater ini diteruskan lagi dengan pemilihan watak Aladdin dalam kalangan penonton. Pemilihan watak Aladdin dipilih melalui ketepatan calon menjawab kuiz berkaitan dengan sains seperti bahagian yang terdapat dalam kapal terbang, jenis respirasi sel dan definisi sains.

Dalam forum ini, Encik Mohd Yuzer Mohd Yusof menekankan kepentingan kompetensi dalam penerbangan. Selepas selesai sesi penerangan berkenaan kompetensi dalam penerbangan, Encik Mohd Noor Afiq Azahari menunjukkan demonstrasi pengawalan kapal terbang kepada watak dalam teater Aladdin ini. Beliau turut menerangkan kepentingan pengawalan yang betul bagi memastikan keselamatan setiap penumpang dalam penerbangan.

Forum ini diserikan lagi dengan deklamasi sajak yang disampaikan oleh YBrs. Dr. Mohd Istajib Mokhtar. Usai persembahan sajak ini selesai, babak “Aladdin Airlines” yang dilakonkan memberikan gambaran tentang penerbangan yang memenuhi prosedur penerbangan. Pertunjukan dron buatan sendiri telah diadakan di dalam dewan sebelum berakhirnya sesi Forum Teater STEM.


Perkhidmatan Perpustakaan Digital Memacu Perpustakaan UiTM

Perpustakaan merupakan pusat pengumpulan dan penyebaran maklumat yang telah beroperasi sejak sekian lamanya. Pelbagai usaha telah dilaksanakan bagi mengangkat martabat ilmu melalui perpustakaan untuk memenuhi fungsi asasnya sebagai pusat perkongsian sumber maklumat yang sahih dan memiliki kredibiliti yang tinggi. Usaha ini jelas berpaksikan kepada agenda mengarusperdanakan pembelajaran sepanjang hayat, terutamanya dalam kalangan mahasiswa.

Sejak tertubuhnya perpustakaan akademik pertama di Pakistan sekitar tiga ribu tahun lalu, fungsi perpustakaan telah memberikan manfaat yang sangat besar terhadap jutaan pengguna di seluruh dunia. Dewasa ini, kemajuan teknologi dan pembangunan aplikasi pintar telah mencipta medium baharu perkongsian sumber maklumat dan tempoh masa untuk memperoleh maklumat juga semakin pantas.

Konsep perkhidmatan diperibadikan (personalized services) telah menjadi tarikan baharu dalam kalangan penyedia perkhidmatan moden. Perkhidmatan ini menyediakan pengalaman pelanggan yang disesuaikan dengan keperluan dan pilihan individu. Dalam hal ini, perkhidmatan perpustakaan yang berpotensi menjadi pilihan pengguna masa kini adalah tidak terkecuali bagi memenuhi keperluan orang ramai bagi mendapatkan maklumat yang tepat, pantas dan terkini.

Menyedari keperluan semasa ini, Perpustakaan Digital Universiti Teknologi MARA (UiTM) telah membangunkan aplikasi mudah alih dan portal perpustakaan yang dikenali sebagai Mobile [email protected] dan portal My Knowledge Management (MyKM). Kedua-dua perkhidmatan digital ini menawarkan perkhidmatan perpustakaan secara peribadi dengan pengaksesan di seluruh dunia pada bila-bila masa, khususnya buat pengguna perpustakaan di UiTM.

Antara kelebihan utama aplikasi Mobile [email protected] ini ialah ketercapaian terhadap perkhidmatan dan koleksi perpustakaan secara mudah, pantas dan tanpa melibatkan kos. Mobile [email protected] boleh diperoleh dengan mudah, iaitu dengan memuat turun aplikasi tersebut daripada laman web Perpustakaan Digital UiTM.

Aplikasi Mobile [email protected] menawarkan maklumat tentang perpustakaan yang perlu diketahui oleh pengguna, khususnya mahasiswa sepanjang tempoh pengajian mereka di universiti. Aplikasi ini dibangunkan dengan cukup ringkas, padat dan interaktif yang bersesuaian dengan gaya hidup pada masa ini. Kepelbagaian akses terhadap perkhidmatan dan koleksi perpustakaan ini juga mampu melonjakkan prestasi penggunaan perpustakaan.

Aplikasi Mobile [email protected] turut menawarkan menu pencarian maklumat sehenti. Umum mengetahui bahawa perpustakaan mempunyai pelbagai koleksi maklumat seperti e-buku, buku audio, e-artikel, e-jurnal, peta digital, e-tesis dan e-persidangan. Bahkan, kepelbagaian bentuk maklumat elektronik ini turut tersedia dalam bentuk bercetak.

Menerusi menu pencarian maklumat sehenti yang terdapat dalam aplikasi tersebut, kesemua bentuk maklumat ini telah diintegrasikan bagi memudahkan pemilihan maklumat penuntut, terutamanya dalam aktiviti penyelidikan. Selain itu, maklumat judul pilihan juga akan disimpan bagi memudahkan pengesanan maklumat tersebut pada bila-bila masa.

Rekod pengenalan diri sebagai mahasiswa universiti turut disimpan dalam aplikasi Mobile [email protected]. Kemudahan ini bertepatan dengan konsep perkongsian sumber antara perpustakaan di bawah seliaan Perpustakaan Negara Malaysia yang telah membenarkan akses sumber maklumat dilakukan oleh mahasiswa universiti melalui mana-mana perpustakaan akademik di seluruh Malaysia. Dengan hanya mempamerkan pengenalan diri sebagai mahasiswa universiti, ketercapaian terhadap sumber maklumat yang amat luas dan pelbagai telah tersedia.

Selain itu, Portal MyKM ialah medium perkhidmatan secara peribadi dalam Perpustakaan Digital UiTM. Antara kelebihan utama portal MyKM ini termasuklah penyediaan maklumat secara terperinci dan disusun berdasarkan bidang pengajian mahasiswa. Dalam hal ini, mahasiswa hanya perlu klik masuk ke portal MyKM dan judul terkini koleksi perpustakaan dalam pelbagai bentuk maklumat akan tersenarai untuk dipilih oleh pengguna, termasuklah koleksi digital kertas soalan peperiksaan.

Sementara itu, bagi para penyelidik dan pensyarah UiTM yang telah berjaya menerbitkan hasil penyelidikan mereka dalam jurnal berindeks dan berimpak, portal MyKM turut menawarkan menu My Article. Menu ini mengandungi maklumat terkini h-indeks bagi setiap penulis. Maklumat indeks sitasi penerbitan oleh penyelidik ini sentiasa dikemas kini dan amat berguna untuk menggalakkan pengeluaran penulisan penyelidikan.

Tidak ketinggalan, aplikasi ini juga menyediakan kemudahan khusus buat golongan orang kurang upaya (OKU) bagi keperluan dalam perkhidmatan dan kemudahan perpustakaan secara peribadi ini. Kemudahan pengaksesan maklumat dalam Perpustakaan Digital UiTM telah diubah suai mengikut kesesuaian dan keupayaan golongan ini. Perubahan ini demi menjamin lima perkara yang terkandung di dalam Polisi Pengajian Pelajar Kurang Upaya 2018 UiTM, iaitu terangkum, ketercapaian, kesetaraan, saksama dan kebolehubahan.

Sebagai kesimpulannya, aplikasi Mobile [email protected] dan Portal MyKM merupakan medium penyebaran maklumat perpustakaan yang responsif terhadap perubahan teknologi maklumat dan proses pendigitalan pada masa ini. Perpustakaan Digital UiTM juga amat mengambil berat keperluan dan kehendak setiap lapisan kelompok pengguna dalam persekitaran universiti.

Demi mencapai matlamat strategik UiTM untuk menjadi universiti tersohor pada tahun 2025, Mobile [email protected] dan Portal MyKM memenuhi keperluan maklumat peribadi warga universiti dalam era digitalisasi ini.


Dua Penyelidik Wanita Harumkan Nama Malaysia melalui Penyelidikan dalam Kecerdasan Buatan

Untuk mendapatkan maklumat terkini, ikuti kami melalui Telegram

Putrajaya – Dua penyelidik wanita berjaya mengharumkan nama Malaysia pada peringkat antarabangsa apabila muncul sebagai pemenang bagi dua kategori dalam The 8th Underwriters Laboratories-ASEAN-US Science Prize for Women 2022.

Timbalan Ketua Pegawai Saintifik Cancer Research Malaysia, Dr. Sok Ching Cheong memenangi Kategori Saintis Kanan menerusi penyelidikan yang membangunkan alat telerundingan Saringan Mulut Mudah Alih atau MeMoSA, yakni platform kesihatan digital yang menggunakan kecerdasan buatan (AI) bagi pengesanan awal kanser mulut.

Sementara itu, Penyelidik Kanan Universiti Monash, Kampus Malaysia, Dr. Maxine Tan menerima sebutan khas dalam Kategori Sains Pertengahan Kerjaya menerusi penyelidikan dalam bidang pengimejan perubatan yang mengaplikasikan AI dengan membangunkan model penilaian risiko jangka pendek kanser payudara pertama berdasarkan mamografi, ciri klinikal dan demografik.

Menerusi kenyataan media yang dikeluarkan oleh Kementerian Sains dan Teknologi semalam, Menteri Sains, Teknologi dan Inovasi YB Dato’ Sri Dr. Adham Baba berkata kejayaan itu diharapkan menjadi pendorong kepada kedua-dua penyelidik bagi mencapai tahap lebih tinggi dalam penyelidikan saintifik.

Kejayaan ini juga diharapkan menjadi sumber inspirasi untuk menyemarakkan minat dalam kalangan institusi penyelidikan dan para penyelidik negara, khususnya saintis wanita untuk menyumbangkan lebih banyak penyelidikan yang berkualiti dalam bidang sains, teknologi dan inovasi.

The 8th Underwriters Laboratories-ASEAN-US Science Prize for Women 2022 ialah program kerjasama antara ASEAN Committee on Science, Technology and Innovation; kerajaan Amerika Syarikat melalui U.S Agency for International Development; dan Underwriters Laboratories.

Tema yang dipilih pada tahun ini ialah Kecerdasan Buatan dalam Kesihatan dan Keselamatan kerana kepentingannya dalam perkhidmatan penjagaan yang lebih baik dan mampu milik kepada lebih 600 juta orang penduduk ASEAN. Penggunaan AI juga dilihat mampu mengukuhkan keselamatan persekitaran di tempat kerja dan sistem pemprosesan industri sekali gus membantu menangani usaha pemulihan pandemik COVID-19.

Butiran lanjut tentang para pemenang boleh dilayari di https://asean.org/underwiters-laboratories-asean-u-s-science-prize-for-women-2022-winners-announced.


Kaki Ayam Tinggi Kandungan Kolagen

Kita sering mendengar pesanan seperti kaki ayam banyak kolagen ataupun sup kaki ayam bagus untuk orang yang sakit lutut disebabkan kandungan kolagen yang tinggi. Kata-kata ini acap kali digunakan oleh masyarakat untuk menggalakkan pemakanan yang kaya dengan kolagen disebabkan oleh manfaatnya. Namun begitu, benarkah kaki ayam kaya dengan kolagen?

Pertama sekali kita perlu mengetahui tentang kolagen. Kolagen merupakan struktur protein penting yang dijumpai pada tisu badan. Kolagen terdiri daripada struktur heliks ganda tiga yang dibentuk oleh tiga rantaian polipeptida dan mempunyai berat molekular hingga 300 KDa.

Setiap rantaian polipeptida mengandungi hampir 1000 asid amino atau lebih. Setiap rantaian juga mengandungi jujukan berulang yang pada kebiasaannya terdiri daripada glisina, prolins dan hidroksiprolina. Biosintesis molekul kolagen membentuk gentian kolagen dan seterusnya membina dermis, tendon, tulang, ligamen dan kornea. Terdapat 29 jenis kolagen yang telah direkodkan dan setiap jenis kolagen mempunyai saiz, fungsi dan sampel tisu yang berbeza.

Kolagen yang paling banyak dijumpai dalam organisma ialah kolagen jenis I, II dan III. Kolagen jenis I ialah kolagen yang paling mudah didapati dalam organisma berbanding dengan jenis kolagen lain. Kolagen jenis ini banyak terdapat di dalam kulit, tulang, tendon dan ligamen.

Kolagen jenis II pula pada kebiasaannya ditemukan pada tisu rawan, manakala kolagen jenis III pula banyak terdapat di paru-paru, limpa dan hati. Selain itu, jenis kolagen ini juga bergantung kepada jenis spesies haiwan. Sebagai contohnya, tisu kulit lembu mengandungi kolagen jenis I, manakala tisu kaki ayam mengandungi kolagen jenis II.

Kolagen jenis I kebanyakannya digunakan dalam industri makanan dan makanan tambahan kesihatan. Kolagen jenis ini juga banyak digunakan dalam industri kosmetik kerana mempunyai sifat antipenuaan dan bertindak sebagai pelembap di samping mengekalkan keremajaan kulit.

Sementara itu, kolagen jenis II membantu meningkatkan kesihatan sendi. Lutut ialah sendi yang paling besar di dalam badan manusia. KajianÂ  menunjukkan bahawa kaki ayam mempunyai kolagen jenis II yang bagus untuk kesihatan sendi seperti lutut.

Namun begitu, manfaat kesihatan yang terdapat pada kolagen boleh musnah apabila terdedah pada suhu yang tinggi. Secara asasnya, kolagen diekstrak keluar daripada tisu dengan kaedah asid kolagen larut pada suhu empat darjah Celcius. Kajian menunjukkan bahawa kolagen kaki ayam yang diekstrak keluar menggunakan kaedah ini mempunyai kira-kira 14 peratus kolagen lebih tinggi daripada sesetengah kolagen daripada spesies ikan yang mempunyai antara satu peratus hingga tiga peratus kolagen.

Semasa proses pengekstrakan dijalankan, suhu dikekalkan pada suhu yang rendah, iaitu empat darjah Celcius untuk memelihara struktur protein kolagen. Suhu yang tinggi akan menyebabkan protein kolagen mengalami denaturasi atau merosakkan ciri yang terdapat pada kolagen tersebut.

Suhu yang tinggi juga menyebabkan struktur heliks ganda tiga pada protein kolagen terurai menjadi rantaian tunggal yang rawak. Rantaian tunggal ini dikenali sebagai gelatin dengan berat molekular kurang daripada 100 kDa. Hal ini seterusnya menyebabkan fungsi sebenar kolagen akan berubah kepada fungsi gelatin.

Kajian melaporkan bahawa protein kolagen akan mula mengalami denaturasi pada suhu 40 darjah Celsius. Namun begitu, setiap jenis tisu mempunyai kestabilan haba yang berbeza. Haiwan marin yang habitatnya tinggal di dalam air mempunyai kestabilan haba yang lebih rendah berbanding dengan haiwan yang tinggal di daratan. Sebagai contohnya, kolagen daripada obor-obor mempunyai kestabilan haba serendah 32 darjah Celsius. Hal ini bermakna protein kolagen akan mengalami denaturasi dan bertukar menjadi gelatin apabila suhu melebihi tersebut.

Apabila kolagen dipanaskan, gelatin akan terbentuk dan apabila disejukkan, pembentukan gel dapat diperhatikan disebabkan oleh sebahagian struktur rantaian polipeptida gelatin berubah kembali kepada struktur heliks ganda tiga dan seterusnya membentuk struktur gelatin heliks ganda tiga. Pada fasa ini, walaupun gelatin disimpan pada suhu yang rendah, namun gelatin masih kekal sebagai gelatin dan tidak akan berubah semula kepada kolagen.

Gelatin merupakan bahan tambahan yang digunakan sebagai pengemulsi dan pemekat untuk pelbagai produk dalam industri makanan seperti gula-gula, roti, pencuci mulut, aiskrim dan daging. Gelatin penting dalam produk daging untuk mencegah perubahan warna, bau tengik dan kerosakan akibat daripada pertumbuhan mikoorganisma.

Selain itu, gelatin membantu meningkatkan kestabilan tekstur, memberikan tekstur kenyal dan rasa berkrim dalam kuih-muih. Gelatin juga berperanan besar dalam pembangunan bahan pembungkusan yang boleh dibiodegradasi. Salutan filem yang boleh dibiodegradasi membantu melindungi, mengekalkan dan memanjangkan jangka hayat sesuatu produk makanan. Salutan filem gelatin ini banyak digunakan untuk buah-buahan dan sayur-sayuran.

Berdasarkan penerangan di atas, dapat disimpulkan bahawa kaki ayam mempunyai kolagen yang bagus untuk sendi. Namun begitu, apabila dimasak pada suhu yang tinggi, kolagen pada kaki ayam akan berubah menjadi gelatin yang mempunyai sifat fizikal seperti gel atau jeli apabila disejukkan dan tidak lagi berfungsi untuk merawat sakit sendi.


Kepentingan Jaminan Makanan Asas Kesempurnaan Kehidupan Manusia

Untuk mendapatkan maklumat terkini, ikuti kami melalui Telegram

Hari Makanan Dunia merupakan peringatan tahunan untuk seluruh warga dunia oleh Pertubuhan Bangsa-Bangsa Bersatu (PBB) pada setiap 16 Oktober bagi memperingati penubuhan Food and Agriculture Organization (FAO) pada tahun 1945.

Menurut FAO, pada masa ini, hampir satu daripada 10 manusia secara global berada dalam keadaan malnutrisi, manakala lebih daripada tiga bilion manusia masih tidak mampu mengamalkan gaya hidup sihat dan sempurna. Dengan kewujudan konflik geopolitik (perang persempadanan antara Ukrain dan Rusia), perubahan iklim yang mendadak serta peningkatan harga bahan mentah dan makanan pada pembekalan rantaian makanan telah menjadi faktor penentu utama dalam ketakjaminan makanan di seluruh dunia.

Di setiap negara yang terkesan dengan faktor tersebut, sudah pastinya pihak kerajaan di negara masing-masing (melalui kementerian yang bertanggungjawab dalam sektor pembekalan dan jaminan makanan) sedang mempertingkatkan segala usaha dengan memberikan sepenuh perhatian kepada sektor pertanian dan hortikultur bagi meningkatkan keberhasilan hasil pertanian yang lebih bernutrisi dan lestari (bebas racun perosak, menggunakan mikrobiota tambahan pada tanah dan baja tinja haiwan).

Tema Hari Makanan Dunia Tahun 2022 pada tahun ini ialah Leave No One Behind. Menurut kajian terkini FAO, kekangan akses dan kebolehberadaan sumber makanan yang bernutrisi telah semakin meningkat pada saban tahun disebabkan oleh situasi global terkini yang mencabar.

Antara masalah akut yang semakin membimbangkan termasuklah sejumlah 80 peratus manusia yang tinggal di kawasan pedalaman dikategorikan sebagai miskin tegar. Golongan in amat terkesan terhadap kerosakan buatan manusia dan bencana alam semula jadi. Lebih memburukkan keadaan, ada dalam kalangan mereka yang dipinggirkan disebabkan oleh jantina dan geoetnik asal keturunan. Oleh sebab itu, pihak FAO menyarankan semua negara yang sedang mengalami krisis makanan global supaya bersama-sama menggembeleng teknologi, kepakaran dan tenaga dalam menyelesaikan permasalahan ini secara sistemik dengan penuh kesepakatan sejagat.

Pembangunan dan transformasi sistem agropemakanan ke arah produktiviti, nutrisi, persekitaran dan gaya hidup yang lebih baik akan menghasilkan penyelesaian krisis yang lestari dan holistik dengan memberikan kesan tidak langsung kepada perkembangan ekonomi yang berdaya saing tinggi untuk jangka masa panjang.

Pada peringkat global, sekitar satu daripada lima orang kanak-kanak di bawah umur lima tahun dikategorikan sebagai bantut dan sebahagian daripada mereka tidak mempunyai nutrisi yang lengkap. Berdasarkan laporan dalam The UN’s Food and Agriculture Organization’s State of Food Security and Nutrition pada tahun 2022, kebuluran dunia meningkat secara drastik pada tahun 2021, manakala sebanyak 828 juta orang secara global dianggarkan terkesan akibat kebuluran.

Keadaan ini bertambah buruk dengan ketidakstabilan arah alir pemulihan sosioekonomi dalam kalangan negara yang terjejas akibat COVID-19 dan kadar pemulihan taraf hidup yang perlahan bagi menggantikan sumber pendapatan yang hilang ketika musim wabak tersebut memuncak. Pihak FAO turut menyasarkan bahawa situasi ini bakal menyebabkan sebanyak 670 juta manusia berhadapan dengan risiko kebuluran menjelang tahun 2030. Oleh hal yang demikian, sasaran kelaparan sifar yang termaktub dalam agenda utama Matlamat Pembangunan Mampan pada tahun 2015 perlu dipertingkatkan dengan lebih serius dan pantas.

Ketakjaminan Makanan yang Semakin Membimbangkan

Pihak PBB mendefinisikan jaminan makanan dalam konteks manusia itu adalah mendapat akses secara fizikal, sosial dan ekonomi kepada sumber makanan yang bernutrisi, selamat dan mencukupi serta menepati ciri diet makanan yang membolehkan seseorang itu kekal aktif dan menjalani gaya hidup yang sihat.

Dalam laporan yang dikeluarkan oleh FAO pada tahun 2021, lebih 2.3 bilion manusia di dunia telah direkodkan mengalami ketakjaminan makanan pada tahap sederhana dan membimbangkan. Bahkan, sebelum kedatangan pandemik COVID-19, sebanyak 11.7 peratus populasi dunia pada tahun 2020 telah pun menghadapi ketakjaminan makanan pada yang peringkat yang teruk, iaitu melibatkan lebih daripada tiga bilion manusia yang masih tidak mampu mendapatkan akses kepada diet makanan yang sihat.

Keadaan ini diburukkan lagi dengan peningkatan inflasi, kebimbangan berterusan terhadap pandemik COVID-19 dan konflik berterusan antara Ukraine dengan Rusia yang telah menyebabkan pengurangan bekalan makanan penting yang semakin membimbangkan, terutamanya di negara yang mempunyai kadar kemiskinan tegar yang tinggi.

Umum mengetahui bahawa Ukraine dan Persekutuan Rusia membekalkan sebanyak 30 peratus dan 20 peratus bekalan eksport gandum dan jagung selain menjadi pembekal utama baja pertanian dunia. Dalam hal ini, sekurang-kurangnya 50 negara dunia merupakan pengimport utama, yakni sebanyak 50 peratus sumber gandum dan sebahagian besarnya daripada negara di benua Afrika dan negara kurang membangun. Konflik geopolitik tersebut telah menyebabkan pengurangan pembekalan yang mendadak dan dilihat amat membimbangkan sekiranya tiada pelan kontingensi segera diwujudkan oleh kerajaan pengeksport tersebut.

Menangani Isu Ketakjaminan Makanan dan Nutrisi Yang Lemah

Pihak FAO menyarankan semua pihak kerajaan di dunia untuk mula menilai kembali dan memberikan sokongan dalam semua sudut; sektor huluan (pertanian) sehinggalah sektor hiliran (pemprosesan dan produk makanan berkualiti dan selamat). Segala polis pertanian yang tidak relevan atau lestari (mesra alam dan bebas racun serta logam berat), pasaran perdagangan fiskal, polisi keselamatan dan penyediaan subsidi yang tidak seimbang pada sepanjang pembekalan rantaian makanan perlu dilihat kembali dengan lebih telus dan sistemik agar promosi penghasilan produk makanan yang lebih bernutrisi, murah dan selamat dapat dipertingkatkan.

Intervensi terhadap profil pasaran dan perdagangan semasa juga dilihat lebih perlu diutamakan kerana hal tersebut sangat berkait rapat dengan kebolehupayaan kuasa membeli para pengguna untuk mendapatkan sumber makanan yang berkhasiat dan sihat.

Kebanyakan negara di dunia memberikan subsidi yang banyak kepada sumber makanan ruji utama dan jarang-jarang tertumpu kepada komoditi lain seperti buah-buahan, sayur-sayuran dan kekacang. Oleh hal yang demikian, FAO menyarankan supaya pihak kerajaan untuk mula mempelbagaikan sumber makanan utama dengan mempromosikan sumber makanan alternatif baharu yang lebih berkhasiat, mudah diperoleh dan mempunyai daya tahan serangan penyakit atau makhluk perosak yang tinggi.